Lana | Antígona\nSanta Águeda en el Parlamento\nDesobedientzia zibileko taldea – Grupo de desobediencia civil\nAsanblada – Foro Irekia: Desobedientzia zibila, gizartearen eraldaketarako metodo // Asamblea-Foro Abierto: La Desobediencia Civil como metodo de Transformación social\n06/02/2013: CONVOCATORIA: Mesa abierta en Gasteiz este viernes/Gasteizen ostiralean mahai irekia\nAgate Deuna Eusko Legebiltzarrean Hitzaldia\nDiscurso Santa Águeda en el Parlamento Vasco\n02/02/2013: URGENTE No hay plazas en autobuses, pero las hay en coches\n31/01/2013: Carta abierta a las portavocías parlamentarias\n31/01/2013: Prentsaurrekoa – Rueda de prensa\n26/01/2013: Instrucciones de la Acción\n14/01/2013: Detalles de la acción del 4F\n07/01/2013: El Pueblo Coge el Bastón de Mando\nAgate Deuna Legebiltzarrean\nBizi dugun gizartean espekulazioa eta pertsonen esplotazioa saritu egiten dira, lan egiteak ez du bizitzeko adina ematen eta komunitatearen/gizartearen aldeko lana guztiz gutxietsita dago. Jarduera ekonomikoa espekulazioan Uko egiten diogu langile deitzeari espekulazioa jarduera ekonomiko nagusi dutenei. Lan orok gizartea ehundu behar du eta kohesiorako funtsezko faktore izan. Langabe oro sistemaren porrotaren isla da. Enplegua nahi dugu, baina ez edonolakoa: pertsonen garapena eta ongizateari alde egingo duten enpleguak nahi ditugu. Era berean, uko egiten diogu geratzen zaigun ekoizpen-ehundura urria desegiten uzteari. Lehen eta bigarren sektoreak sustatzea exijitzen dugu, lan-sortzaile nagusi gisa, bai eta berdintasunezko ordainsari duinak eta familia eta lana uztartzeko moduko lan-jardunak izango dituen eredu bat ere.\nExijitzen dugu azken bi lan-erreformak (10/2010 ED eta 3/2012 ED) berehala bertan behera gelditzea, harik eta patronalak, sindikatuek eta gobernuek kontsentsuz idatziko eta biztanleria aktibo osoak erreferendum lotesle bidez berretsiko den lan-lege berria negoziatu arte. Era berean, lege berri horiek biztanleria aktibo osoak berrikustea eta erreferendum lotesle bidez berrestea exijitzen dugu.\nOrdainsari eta pentsio duinak exijitzen ditugu, KPIrekin bat datorren erosteko ahalmenaren mailakoak (KPIA kanpo). KPIa sei hilean behin berrikus dadila exijitzen dugu. Lanbide Arteko Gutxieneko Soldata hilean 1000 eurokoa izatea exijitzen dugu, eta urtero berrikus daitezela, KPIren arabera. Funtzionarioen soldata-oinarria handitzea ere exijitzen dugu, bai eta galdu duten erosteko ahalmena bai euren nominetan, bai aparteko ordainsarietan ere. 1/10eko soldata-harremana gainditzen duten enpresei zerga-presioa progresiboki igotzea exijitzen dugu.\nEmakumeen eta gizonen arteko berdintasuna praktikan, bai soldatei dagokienez, bai lan-baldintzei dagokienez, betetzen dela bermatuko duten lan-ikuskapen sakonak egitea exijitzen dugu.\nAmatasun-baja gutxienez haurdunaldiaren zortzigarren hiletik jaioberriak 6 hilabete bete arte luzatzea exijitzen dugu. Haurdunaren bikoteak baja eskuratu ahal izatea exijitzen dugu, amarenari kalterik egin gabe. Ama naturalei dagokien epe bereko baja exijitzen dugu adopzioetako amentzat ere.\nLanaren berdintasunezko banaketa exijitzen dugu. Horretarako, edozein moduko aparteko lanorduak galaraziko eta jazarriko dira eta lan-inspekzioen kopurua handituko. Asteko lanordu kopuru osoan 40 orduak gainditzen dituen enpresa oro gogor zigortuko da.\nPentsio-plan edo funts pribatuak nahiz edonolakoak (BGAEak, kasu) amaitzea exijitzen diogu gobernuari, Itzarri, Elkarkidetza eta abar barne, finantza-espekulazio iturri baitira. Erretiro-adina 65 urteetan ezartzea exijitzen dugu, bai eta muga hori lanbidearen arabera berrikustea ere. Era berean, errelebo-kontratuen lan-baldintzak eta soldatak dagokion enpresako lan-kontratuenak izatea exijitzen dugu, hartara, langileen plantillak gaztetu daitezen.\nLan-esplotazioko kontratuak, egungo praktiketako kontratuak edo bekadunenak amaitzea exijitzen dugu. Praktiketako kontratuei eta bekadunen kontratuek dagokion enpresako lan-kontratuen adinako ordainsariak izatea exijitzen dugu, baina horrek ez du ekarriko, inola ere, lan-kontratuetako ordainsariak berrikustea. Azpikontratazioak amaitzea ere exijitzen dugu.\nGizarte Segurantzaren kotizazioen goiko muga (gaur egun, 39.148,91 €) eta kotizazio-tarteak indargabetzea exijitzen dugu, hartara, goiko mugarik izango ez duen eta, portzentajezko proportzionaltasuna izango duen sistema berria ezartzeko. Sozietateen gaineko Zergari sistema berbera ezartzea exijitzen dugu, bai eta bidezko zerga-arintze sistema ezartzea ere.\nNazioarteko Kooperatiba Aliantzaren irizpideak betetzen dituzten kooperatibei pribilegioak eta zerga-salbuespenak ematea exijitzen dugu.\nDagokien legeen erreforma exijitzen dugu, erabiltzeko proiekturik indarrean ez duten eta 10 urte baino gehiago abandonatuta egon diren lur guztien erabilera komunitarioa –konpentsazio-eskubiderik gabe- ahalbidetze aldera.\nETEak ez diren enpresak lan-istripu edo -gaixotasunen ziozko larrialdiko nahiz errehabilitazioko gastu medikoen % 100 ordaintzera behartuko dituen lege bat ezartzea exijitzen dugu. Era berean, lan-istripu bat dela-eta, langileak ezgaitasunen bat pairatzen badu, ezbeharraren ondorengo premien kostuaren % 50 enpresa pribatuak ordaintzea exijitzen dugu. Kalteak ordaintzeko betebeharra ez da inola ere enpresa edo pertsona juridikoa desegindakoan amaituko. Kasu horretan, istripuaren unean enpresaren parte izan zitezkeen balizko titularrek eta akziodunek euren ondasunen bitartez egin beharko diote aurre betebehar horri.\nETEak ez diren enpresek langileen prestakuntzaren eta birziklatzearen % 100 finantzatzea exijitzen dugu. ETEen kasuan, finantziazio hori fakturazioak eta langile-kopuruak baldintzatuko dute. Langileen birziklatzeari eta prestakuntzari eskaini behar zaizkien denborak eta irizpideak legez ezartzea exijitzen dugu.\n* Eusko Jaurlaritzak esleituta ez dituen eskumenen kasuan, eskumena duen administrazioari eskari formala igortzea exijituko zaio Lehendakaritzari eta, bien bitartean, exijentzia horren aurka doan araudia aplikatzeari uztea, ahal den neurrian.


Hondakinak gazteen agendan - Soraluze - Plaentxia.eus\nHondakinak gazteen agendan\nUbane Madera 2019-05-03 09:06\nEskolako Agenda 21 ekimenaren baitan iaz egindako osoko bilkura.\nHondakinei buruz haur eta gazteen artean gogoeta eta kontzientzia pizteko, Debabarreneko azpiegiturak eta hondakinen kudeaketa ezagutarazteko eta ingurunearekiko errespetua sustatzeko helburuarekin, hondakinen gaia landu dute Soraluzeko DBHkko ikasleek. Landutakoaren ondorioak udal ordezkariei aurkeztuko dizkiete ikasleek eurek, maiatzaren 9an, osoko bilkura berezian.\nMaiatzaren 9an, 09:45ean dute hitzordua Soraluzeko institutuko 1. 2. 3. eta 4. mailako 30 gaztek Soraluzeko Udaletxeko osoko bilkuren aretoan. Osoko bilkura berezia egingo dute egun horretan. Eta bertan, gazteek eurek aurkeztu ahal izango dizkiete udal ordezkariei langai izan duten hondakinen gaian atera dituzten ondorioak.\nBesteak beste, eta institututik azaldutakoaren arabera, gazteek plastikoen erabilera gutxitzeko beharra ikusi dute eta eskatuko diote Soraluzeko Udalari kanpainaren bat egin dezan zentzu horretan.\nEskolako Agenda 21 egitasmoaren baitan landu dute aurten hondakinen gaia Soraluzeko neska-mutikoek, hiru pauso oinarri izanda: murriztu, berrerabili eta birziklatu. Iaz, berriz, ibaiaren garbitasuna, iturrietako ura eta besteak beste, skate parkea izan zituzten berbagai.\nOhi bezala, institutuak Soraluzeko Udalaren, Ingurugelaren eta Debegesa garapen agentziaren laguntza izan du Eskolako Agenda 21 lantzeko. Halaber, Eusko Jaurlaritzak diruz lagundutako egitasmoa da.


Bedeinkatia deitzen deustee gisaldi guztiak,\nAltsua danak gauza andijak nigan egin ditualako.\nS. Lukasek, lenengo kapitulian, 48 eta 49. garren bersuan.\nNeure entsula bijotzekuak: Emeretzi gisaldi igaro dira ija Judeako mendi tontor baten, bere sanetan Dabid erregiaren odola eukan emakume batek esan zituala berba oneek: «Doetsua deitzen deustee gisaldi guztiak, Altzua danak gauza andijak nigan egin ditualako». Beatam me dicent..., etc. Eta igarrera miraritsu au bete da sasoi, leku eta denpora guztietan. Eztago dierri bat, eztago uri bat, eztago baserri eskutu bat Marija guztiz santiaren izena goratzeko eta bedeinkatzeko zerbait egin eztabenik: diñozkue bere izenian mundu guztian egin diran Elisa ederrak, diñozkue bere gomutarako sortu diran altara ikusgarrijak; diñoskue añ ugari leku guztietan billatzen ditugun Mariaren irudijak; Elisa au barriztatutiak diño bere berbeta ixil, baña esan andikuagaz.\nEta egijaz, n. e. m., zergaitik Maria agertu zan bardin bagia bere sortueran; zergaitik Maria ikusi zan andija bere jajotzan, etorri zalako mundu onetako argia poz eta atsegiña legez Adanen ondorenguentzat; zergaitik agertu zan miragarrija zeruko aingeruak deitu eutzanian grazijaz betia eta Jaungoikuaren Ama; zergaitik agertu zan besterik ez legezkua munduko bizitzan, Jaungoikuak egiten ebanian bere agindua, Jaungoikuak berak ligortzen zituanian bere malkuak, Jaungoikuak emoten eutzanian bere maitasun guztia; eta azkenez agertu zalako iñoiz baño andijagua, guztiz zerutarra bere zerura igoera glorijaz betian.\nZe ikusgarri ederra! Entzun egizue zelan dirauskun S. Juan Damaszenok: «Gaur, diño, gaur da poz, gozotasun eta atsegiñezko egun doetsua; gaur da Jaungoikuaren egoleku glorijaz betia, Jerusalen zerutarra, Maria guztiz santia zeruetan sartzen dan eguna. Gaur zeruak artzen dabe beragan Eba barrija, diabruaren arrotasuna goitu daben emakumia». Maria guztiz santia, mantxa edo orbanaren kerexiak berak ikutu bagako emakumia, eztua beste Adanen ondorenguak legez bere ama lurragana, ezpada ze betiko glorijasko tokira. Adanen alabia legez eriotzako legiak amaitu badau bere gorputza Jaungoikuaren Ama dalako sartu da betiko deskantsuko lekuan.\nEta zeiñek esango eztau gaurko jaija dala Marijaren jairik andijenetakua, gaur amaitzen bada beretzat nekia, negarra eta zispurua, gaur itxi badau lurra zeruagaitik, gaur ikusten badau Jesus bere anditasun eta alizate guztiagaz?\nAmajera miraritsua! Amajera bardinbagia Maria santiarena, miraritsua bere izatian, berdinbagia jaijo diranentzat; bada sortutakuen glorija iñoiz eldu ezta Marijarena beteraño, eta iñok ezin leike bardindu berak zeruetan daukan alizatia. Au da gaur goiseko berbaldijan erakutzi nai nenkian pensamentua.\nN. e. m.: esagutzen dot ez nasala diña Marijaren alabantzak esateko; badakit urtero gaurko egunian entzuten dituzuela berbaldi onak ao jakintsuetatik; neuk bere entzun ditut Elisa onetan; eta esagutzen dodalako nire izerestasuna, eskatzen deutzuet bijotz guztiagaz lagundu egidazuela zerutik jaristeko biar dodan grazija.\nAma maitia, iñoiz baño biarrago dot zure argitasuna; jaritxi egidazu Jesusegandik, ama errukiorra. Geijago samurtzeko zure bijotza, guztiok erregutzen deutsugu, esanagaz: «Abe Marija».\nBeatam me dicent etc.\nN. e. b.: Sarijak izan biar badau merezimentuagaz bardiña glorija emoten bada birtutiak diran aña, izanik Marija santiaren merezimentu eta birtutiak santu guztien gañekuak, gisonak asmau ezin leikezanak, santu guztien gañekua, gizonak ezin esan leikiana da bere sari ta glorija zeruetan. Marija ezta Jaungoikua beste; baña Marija baño geijago Jaungoikua bakarrik da, zergaitik Marija dan Jaungoikuaren ama, Jaungoikuaren alabia, Jaungoikuaren emastia; Aitaren alabia, Semiaren ama, Espiritu santuaren emastia.\nIregiko balira Siongo atiak unetxu baten an ikusiko gendukez millak eta millak aingeruak, auzpeztuta, zoñu gozuan, alleluija! kantetan dabela Bildots Jaungoikozkuaren aurrian; an lege sarreko gurasuak, igarlak eta justuak; an apostoluak, martirijak, fedia autortu dabeenak, emakume garbijak; eta onen dauken glorija ikusgarritik, esagutuko genduke zerbait Jaungoikuaren amarena; baña iñok ikusi ezpadau, entzun ezpadau, pensau ezpadau zeruetan esleiduentzat dagon glorija; nok pentsau leike Marija guztiz santiarena?\nMarijak, bere amatasun Jaungoikozkuagaitik daukaz: Aita zerukuaren anditasuna, Seme Jaungoikuaren santutasuna eta Espiritu Santuaren doiak; bera da, S. Eusikiok diñuanez, Irutasun santiaren akabera, totius Trinitatis complementum: zer izango zan bada emakume oni, beste santu guztien gañetik, zeruetan gertau jakon jarrilekua?\nAingeruak eta zerutar guztiak begiratzen deutsee Jaungoikuaren eskuetatik urten daben gauzarik astun eta ederrena legez; betikotasunetik euren erregiñatzat esleidua legez, ekijelako eguala Irutasun santuaren pensamentuan, mendijak eta itxasuak, odeijak eta izarrak sortu ziran baño lenago. Eta benetan, ikusten zan gisaldijen illuntasunen tartian eta betikotasun sakonian, Jaungoikuaren jarrilekuaren onduan, emakume bat urrezko jantziajagaz apaindua eta argi mirarizkoz betia: Astitik regina a destris tuis circumdata varietate.\nGañeratu daigun ontzuko ezkribitzalle baten pensamentu sakon bat: Jaungoikuak jaijo biar beban, izan biar zan emakume garbi bategandik, eta emakume garbi batek sortu biar beban, sortu biar eban bakarrik Jaungoiko bat. Jaungoikuak nai izan ebanian jaijo gizontasunera izanik Maria esleidua Jaungoikua sortzeko, zeñek esan leike amatasun onetatik jatorkon aberastasuna? Zeiñek pentsau leike bere glorija? ¿Generationen ejusquis enarrabit? S. Pedro Damianogaz esan geinke: jaijo diran guztiak mutututen dira eta ezin leike bururik jaso Jaungoikuaren amaren aurrian.\nGauza oneek jakin eskero, esan geinke bildur baga Marija santiaren zerura igoera gloriaz betia, bere andi izatiari egokion legez, izan dala zeruak eta lurrak ikusi dabenik jairik andijena.\nIrakurri egizuez lege zar eta barriko kondaira edo historijak; irakurri egizue lenengo egunetatik gertau diran gausarik andi eta ikusgarrijenak; munduaren asieratik gaur arte begiratu egizue ikusten ete dozuen beste emakume bat bardingarririk zeru eta lurreko erregiña eta agintari onegaz.\nGuazen pensamentuagaz Dabiden errira eta ikusi daigun zelan dakarren errege onek kaixa santua Obededonen etxetik Siongo Jauregira nun gertau eban toki ikusgarri bat. Dana zan anditasuna, guztia ederra; Jaungoikuari eskeñitako gizonak dakarre euren sorbaldetan; ezin kontau ala jente dator kaisa santuaren inguruan; musika zoñu gozuak entzuten dira; elisgizonen kantak, errijaren diadarrak eltzen dira zeruraño; Dabid errigia bera, nastaurik bere mendekuakin dantzari dator ezin gorderik bere poza. O Israel, zeiñ ederrak diran zure dendak, zeiñ ederrak diran zure jaijak. Baña, zer da au Marijaren zeruko sarreriagaz bardintzeko? Kerexia, illuntasuna, utza.\nGuazen emendik Betuliako urira. Eukan urian eztututa bere gerralarijakin Holofernes agintarijak. Asiriatik etorri zan tximista sutsu baten irudira erri guztiak birrintzen, eta berak oña ipiñi eban leku guztietan etzan geratu negarra, odola eta ondamendija beste gauzarik. Ikaraturik egozan Betuliako semiak eta zer janik ez eukela gañera; galdu zirala uzte ebenian, urten eban Juditek uritik kanpora, bere edertasunagaz egin eban lekua Holofernesen dendan sartzeko eta lo eguala kendurik burua agintari oni, kendu eutzan bere errijari eriotza errukarri bat. Betuliako jentiaren eskertasunak Juditen sarrerarako eta gero iru illabetian egin zituen jaijak, zelakuak ete ziran? Bada Marijaren zeruko sarreriagaz bardindu nai eskero dana da kerexia, illuntasuna, utza.\nIkusi geinke ondio ontzuago Erromako agintarijak, gerrak irabazi ta gero, zelan igoteeben koroetuta kapitolio esaten jakon mendira urrezko burdijetan eta euren atzetik ainbeste errege menderatuak zituela; baña, zetarako? Mariaren zerura igoeriaren irudi illun bat ezpada; Marijaren zerura igoeriagaz bardintzeko Jesusen igoeria bera? Eta iñor badago emen uzte dabenik geijegi ezan dodala askenengo berbeetan, nik erantzungo deutzat S. Pedro Damianogaz batera: «Altzau egizuz, goratu egizuz zure begijak, kristiñauba, ta ikusi egizu ondo Marijaren sarreria zeruetan; eta zeuk esango deustazu eztala izan sarrera oberik, ezta Jesu Kristorena bere Jaungoikotasuna kendu eskero; bada Jesu Kristok igo ebanian aingeruak bakarrik urten eben ez egualako besterik; baña Marijak igo ebanian aingeruak, justuak, Patriarkak, igarlak, martirijak, zerutar guztiak eta Jesukristok berak». Au da Elixako gurasuen erakutzija, zeiñtzuek S. Anselmogaz diñuen munduaren salbatzalliak igo ebala zeruetara Marijak baño len, gertau naijan bere amari eutzan maitasunagaitik, sarrera bat eta jarri leku bat bere Amaren diñakua.\nAh! Eldu zanian une edo instante au, entzun zan zenar laztanaren dei gozua bere maitiari: «Altzau zaite, diotza Jesusek, altzau zaite neure maitia, neure ederra, neure laztana; itxi egizu negarrezko leku ori, ligortu egizu betiko zure malkua. Juan da negua, uda barrijan sartu gara, zelaijak usain gozosko loraz jantzi dira. Jam hiems transiit. Eztozu entzungo geijago munduko aixiaren durundirik, erdu eta izango zara koroetua munduko eta zeruko erregiñatzat. Veni de Líbano. Erdu, eta nire aitak emongo deutzu bere alizatia; erdu eta nik emongo deutzut neure jakiturija; erdu eta Espiritu Santuak emongo deutsu bere maitasuna. Veni de Líbano. Erdu, zure birtutien sarija artzera eta asetera gozotasun amaibagakuetan, naikua malku, naikua zispuru eta zotin euki dozu munduan. Erdu neure ederra, neure maitia, neure usu bedeinkatua. Veni de Líbano, veni coronaberis».\nBere bijotzeko maitiaren dei au entzun ebanian jagi zan Marija bere obi edo sepulturatik eta bisturik illezkorra eta argi Jaungoikozkoz betia, igoten asi zan, bere argijagaz, bere edertasunagaz illuntzen zituala eguzki eta izar guztiak. Bedeinkatu eben odeijak, aixiak eta izarrak, illargija bere oñetan jarri zan, iregi ziran zeruko atiak, belaunikatu ziran bere aurrian aingeru eta santuak; eta zoñurik zoragarrijenak entzun ziran zeruetan infernua orruaz eguan bitartian. Goi eta bee, alderdi guztietan, itanduera bat bakarra entzuten zan: Zein da emakume au, añ ederra, añ argitsua, illuntzen dituana bere albuan eguzki ta izar guztiak? ¿Quae est ista quae progreditur quasi aurora consurgens? Zein da emakume au urteten dabena mundutik, arantzasko toki ligor onetatik añ garbi, añ aberats, ainbeste apaindurijaz jantzija? ¿Quae est ista quae ascendit de deserto deliciis affluens? Ete da Judit Betuliako alabia, Asiriako gerralarijak goitu dituan alarguna? Ete da Esther, Asueron emastia, bere errija atera ebana eriotza errukarri batetik? ¿Quae est ista? Zein da au?\nAh! Da emakume guztien artian bedeinkatia, da grazijaz ugaritua, santia santa guztien artian, Jaungoikuaren maitia, sortueratik garbija, jaijo dan emakumerik ederrena. Da gure ama mailla, jarri dana santu guztien eta aingeru guztien gañetik. Emakume garbi guztien gañetik, zergaitik Marija izan dan guztiak baiño garbijagua; Eleis gizon guztien gañetik, zergaitik bera izan zan, Jesusek zerura igon eskero, Eleisiaren burua; martirijen gañetik, zergaitik Jesusen eriotzan martini guztiak baño martirijago izan zan; igarla guztien gañetik, zergaitik umiltasun andijagokua izan zan; aingeru guztien gañetik, eurak baño santiagua izan zalako eta maite ebalako Jaungoikua ez bakarrik bere Egillia legez baita Semia legez bere.\nMaria da sortutako gauza guztien jaubia, diño. S. Juan Damaszenok, rerum omnium conditarum dóminam; au bera dirautzee S. Bernardok, S. Anselmok, S. Epifaniok, S. Atanasiok, eta azkenez S. Gregorio Nikomediakuak diño: Nihil resistit tune potentiae, nihil repugnat tufs viribus; omnia obediunt tui imperio; omnia tuae potestati serviunt: eztago gauza bat ezin zeinkianik; eztago gauza bat obeiduten ez deutzunik; gauza guztiak egiten dabe zure agindua. Jaungoikua bakarrik da Maria santia baño geijago; Jaungoikua kendu ezkero dana dago bere mendian, bada sortudanik eldu ezta bere glorijara eta bere alizatera.\nErrazoiagaz ezan zeinke, ama maitia: Beatam me dicent omnes generationes quia fecft mihi magna qui potens est. Bedeinkatua deitzen deustee gisaldi guztiak Jaungoiko altsuak nigan gauza andijak egin ditualako.\nN. e. m.: Ama maitia deitu deutzat Maria santiari eta alan da. Poztu zaiteze: mundu guztiko erregiñatzat, zeruko erregiñatzat koroetu dabeena gure ama da. Amatasun au emon eutzan Jesu Kristok kurutziaren oñetan bere eriotzako orduan. Ez egizue pentzau Zerura igo dabelako astuko dala negarrezko leku onetan itxi dituan semiakaz; ez, Marija ezta astuko arerijoz inguraturik geratu garala; bere gaurko irabazija da esperantzarik onena gure asken irabazirako. Ama bedeinkatua, ama errukiorra, ikusten dozu erri guztia zure altara aurrian inguratuta gaurko zure jaija doaindituteko; ikusten dozu deitzen deutzula bere ama, bere zaintzallia, bere esperantzia.— Ama zara, bedeinkatu egizu jente au, ama batek semiak bedeinkatzen dituan samurtasunagaz; zaintzallia zara, gorde egizu zure estalpian dagon erri au, lagundu egijezu batez bere ainbeste maite zaituen itxas gizon orrei euren nekietan, gorde egizuz fededun euren gurasuak izan diran legez; esperantzia zara, zugan itxaroten dogu guztiok, mundo onetatik urteten dogunian, betiko zoriona, zein guzti ori opa deutsuedan. A. S. E. I.


Birus informatiko berri bat agertu da, eta abeslari ezagun baten argazkiak erabiltzen ditu. | Consumer\nBirus informatiko berri bat agertu da, eta abeslari ezagun baten argazkiak erabiltzen ditu.\nSarean segurtasunean espezializatutako enpresek ohartarazi dute birus informatiko berri bat sortu dela ordenagailuak kutsatzeko Britney Spears abeslari estatubatuarraren argazki batzuk kutsatzeko.\nKode gaiztoa, “VBS/Britney-A” izenekoa, mezu elektroniko bidez zabaltzen da, mezu bat bidaliz: “Britney Pics” (“pictures” laburdura, ingelesezko argazkiak), eta hartzaileari eskatzen dio “argazkiei begiratu bat ematea”, eranskin batean sartuta.\nInternautak “BRITNEY .CHM” izeneko fitxategia irekitzen duenean, birusak disko gogorra kutsatzen du eta erabiltzailearen libretako helbide guztietara bidaltzen da berriro, baita ekipoan instalatutako “txat” sistemen bidez ere.\nBirus horrek, “Anna Kournikova” edo “Jennifer López” bezala, ingeniaritza soziala erabiltzen du bere abiadura eta infekzio-arriskua handitzeko, eta informazio edo gizarte arloko gaurkotasunari lotutako erreklamazioak erabiltzen ditu.\nCarmen Navarroren Interneteko Data Security Systems segurtasun-enpresako proiektu-zuzendariaren iritziz, birus horien sortzaileek erabiltzaileen jakin-mina piztu nahi dute, kutsatutako eranskinak eta haien birusak zabaltzeko. Horregatik, ezagunak diren aktoreen izenak jartzen dizkiete, gehitu.\nOraingoz, “Britney Spears” ez da eragin handia izaten ari, eta McAfee segurtasun-softwareak arrisku handia du. Hala ere, bi enpresek gomendatzen diete erabiltzaileei arreta berezia jartzea eskatu gabeko mezu elektronikoak iristen direnean eta beren ekipo informatikoetan instalatuta dauden antibirusa eguneratzen dutenean.\napeu birus fotografías-eu


Zaurgarritasun egoeran dauden pertsonentzako formakuntza - Gazteberri.eus\nNafar Lansarek zaurgarritasun egoeran diren pertsonentzako 45 formakuntza eta enplegu programa aurkeztu ditu\nNafar Lansarek, Nafarroako Enplegu Zerbitzuak, zaurgarritasun egoeran diren pertsonei zuzendutako 45 ikastaro berrietan izena emateko epea zabaldu du. Ikastaro horiek Prestakuntza eta Enpleguko Programa Integratuen (PIFE/PEPI) barruan antolatu dira. Hurrengo asteetan eskaintza hori zabalduko dela iragarri du Nafar Lansarek.\nIkastaroetan, guztira, 675 plaza eskainiko dira. Eskatzaileek DBH edo maila baliokidea amaitu ez duten 16 eta 29 urte bitarteko gazteak, emakumeak edo immigranteak (espainiar nazionalitaterik gabe, baina egoera erregularizatuan) izan behar dute.\nHoriez gain, ikastaroetan parte hartu ahal izango dute iraupen luzeko langabetuek ere, baldin eta enplegu-eskatzaile gisa inskribatuta badaude enpleguko zerbitzu publikoetan 360 egunez gutxienez, PEPI hasi aurreko 540 egunetan.\nPrestakuntza eta Enpleguko Programa Integratuek enplegurako formakuntza eskaintzen dute. Gainera, prozesu osoan zehar profesionalen aholkularitza ere eskaintzen da, formakuntza behar bezala amaitzeko eta lan munduratzea laguntzera orientatuta. Era berean, enpresetan praktikak egiteko aukera izango da, eta enpresek, gutxienez, programan parte hartzen duten horien % 25 kontratatzeko konpromisoa hartu dute.\nIkastaroak enpresek dituzten berariazko eskaerei erantzuteko ardaztu dira. Jorratuko diren sektoreak honako hauek izango dira: ostalaritza, etxeko enplegua, igeltserotza, soldadura, merkataritza, makineria gidatzea eta garraioa, biltegiko laguntzaileak edo eraikinen zaharberritzea.\nIkastaroen iraupen 2 eta 5 hilabete bitartekoa izango da, ekainetik abendura bitartean. Ikastaroak Iruñean, Tuteran, Lizarran, Agoitzen, Altsasun eta Donezteben irakatsiko dira.\nPrevious Street-art topaketak Martutenen\nNext Zer egin behar du zientziak kasu egin diezaioten?


Ispiluaren aurrean | 111 Akademia\nAma bat izenik ez daukana. Beste ama bat bi izen dauzkana. Idazlea da lehenengo ama hori. Emazte eredugarri izatea da bigarren ama horren lana.\nEspero gabe haurdun gelditu zen lehenengo ama. Gehiegi espero behar izan zuen bigarren amak.\nIdazten jarraitu nahi du lehenengo amak. Iragana atzean utzi\nnahi du bigarren amak.\nBi ama horien arteko lotura, ikara.\n“Amek ez dute” izena du Katixa Agirreren azken eleberriak, eta amek egin behar ez dituztenak eta isilpean egiten dituztenak dakartza azalera. Ama batek urtebete inguruko bere niniak hiltzen ditu, eta horren berri dauka ama izan berri den idazle batek. Gertaera horrekin obsesionatzen da idazlea, ulertu egin nahi du nola iristen den bat bere umeak hiltzera, eta horretaz idaztea erabakitzen du (erabaki baino gehiago, ezin du ebitatu,\nbenetako idazle batek bezala). Horretaz doa nobela, baina baita ere narratzailea den protagonistak nola bizi duen amatasuna idazle izanda, eta nola bizi duen idazletza ama izanda.\nGertaerek eta gogoetek, bi alderdiek dute pisu berbera nobelan, batak bestea elikatzen du eta interes berberaz irakurtzen dira; idazleak abilezia harrigarriz tartekatzen ditu bi eratako\npasarteak, informazioa doitasunez dosifikatuz, eta irakurlea ez da kasik ohartzen batetik besterako pasaeraz, berezko jario batean bezala. Horretan laguntzen dute bai idazleak darabilen hizkuntza eraginkor eta zuzenak, bai xehetasunei erreparatzeko gaitasunak, irudietan zein ideietan. Esaterako, pertsonaiak deskribatzeko orduan, ez zaigu esaten nolakoak diren, haien keinu eta ekintzen bidez erakusten zaigu, horregatik dira hain\nzorrotzak (eta, beraz, sakonak) pertsonaien erretratuak. Eta hau guztiau, egilearen bereizgarria den ironia etengabearekin; ez erasorako ironia bat, baizik eta bizitzaren aurreko jarrera bat, norbere burua ere hartzen eta onartzen duena.\nLiburu honek ispiluaren aurrean jartzen du irakurlea, batez ere emakumezkoa (tamalez, oraindik emakumeon esparruan bakarrik egiten direlako gurasotasuna, lana eta identitatea\nuztartzearen inguruko hausnarketak). Geure buruari esatera ausartzen ez garenak aurpegiaren aurrean jartzen dizkigu, edonolakoa dela ere gure esperientzia, bizitza, ideologia: ama onak izan nahi dugunok, ama txarrak garenok, ama izatean beldurrez\nbetetzen garenok, ama izatean geure esentzia galtzearen beldur garenok, ama izan nahi ez dugunok, idazle izan nahi dugunok… Eta hori da, hain zuzen ere, nobela honetatik gehien gustatu zaidana: kontraesanak ebatzi gabe kontraesanean egote hori, eta kontraesana onartzea eta halere aurrera egitea. Feminismo mota hori. Nobela honetan pertsonaiak, kontatzen diren gogoetak, ekintzak, istorioak… ez dira modu bakar batekoak, beltzak ala zuriak, ez dira bata izatetik bestea izatera pasatzen ere, ñabarduraz betetako gradazio horretan hara eta hona dabiltza, gristasunaren gama zabalean: gu geu ere, gure bizitzak\nere, horrelakoak garelako.\nIdazleak liburuan erabilitako hitz bat neure eginez, esango dut liburu hau maistralan bat dela.


Bigarren konfinamendua hasi zen atzo Ipar Euskal Herrian - Noticias de Gipuzkoa\nBigarren konfinamendua hasi zen atzo Ipar Euskal Herrian\nfrank dolosor 31.10.2020 | 01:10\nBAIONA. 900 kasu berri agertu ziren atzo Iparraldea eta Biarnoa lotzen dituen Pirineo Atlantikoetako departamenduan. Aste bateko etxeratze agindua indarrean izan ondoren, Frantziako estatu osoan bezala, izurritea ez dagoenez gehiago kontrolpean, gutxienez lau asteko bigarren konfinamendua hasi zen atzo Ipar Euskal Herrian, udaberrikoa baino malguagoa.\nIpar eta hego Euskal Herriaren arteko muga zabalik egon arren, atzo Éric Spitz Frantziako gobernuak Pirineo Atlantikoetan duen ordezkariak Gipuzkoara ez joatea eskatu zuen "Frantziako herritarrek beren etxetik kilometro batera egon behar dute. Espainiara joaten badira, bertako legea errespetatu behar dute eta ezin lukete udalerri batetik bestera joan. Datorren astean, Europako kanpo gaietarako ministroak bilduko dira mugen gai hori aipatzeko". Lapurdi, Baxenabarre eta Zuberoko lantegi gehienak eta haurtzaindegiak zabalik daude, eta egunotako omiasainduko oporren ondotik, ama eskolak, lehen eta bigarren maileko ikastegiek ateak irekiko dituzte berriz astelehenean. Lehen aldiz, 6-12 urteko haurrek musukoak jantzi beharko dituzte ikasgeletara sartu ahal izateko. Familiek egunero bi maskara eman beharko dizkiete gaztetxoei, eta eskoletan zenbait musuko egonen dira, halere, norbaitek ahantziko balu edo norbaitek ezin badu babesik erosi arazo ekonomikoengatik. Baiona, Angelu eta Miarritzeko herriko etxeek zenbait musuko banatuko dizkiete bertako familiei.\nUdaberrian ez bezala, oihanak, parkeak eta hondartzak zabalik egonen dira baina bakarrik hurbil bizi direnentzat. Uretan egiten diren jarduerak debekatuak dira, surfa adibidez Lapurdiko kostaldean, Hendaia eta Angelu artean. Spitzek dio errepresioari baino, hasieran, pedagogiari emanen diotela lehentasuna. Konfinamendua ez errespetatzeagatik 135 euroren isunak banatuko dituzte, 3.750 eurokoak bigarren aldiz lagun bera harrapatzen badute.\nIzurritea hasi zenetik, 18 lagun zendu dira Baionako ospitalean, eta gaur egun, 34 paziente artatzen dituzte Ipar Euskal Herriko osasun etxeetan, horien artean zortzi suspertze zerbi-tzuan. Agerraldiak daude Baionako presondegiko zaindarien artean, gutxienez lau zahar etxetan, Baionako unibertsitatean eta kirol taldeetan.\nKonfinamendua ez errespetatzeagatik 135 euroko isunak jarriko dituzte, 3.750 eurokoak lagun bera bigarrenez harrapatuz gero


Goiz batean, “Ibrahima, gaur programa bat prestatuko dut”, esan zidan Bahryk, “jainkoari otoitz egin diot segurua izan dadin, nahiko nuke zu ere ontziratzea”. “Oke, ez dago arazorik”, erantzun nion. Bi mila euroan egin genuen tratua. Hori izan zen nire bidaiaren prezioa. Bi mila euro, eta hiru hilabetean haren etxean egin nuen lan guztia.\nGauean ur ertzeraino eraman ninduen. Zodiakak haizez puzteko bederatzi zulo zituen, eta ito beharrean ari ziren denak, eskuzko ponpekin, hanka azpikoekin, puztu puztu puztu puztu. Ponpa haien musika oraindik nire belarrian dago: ful-ful-ful-ful-ful. Han dena azken momentuan egiten da. Zodiaka puztu, motorra lotu, iparrorratz bat eman, eta uretara bultza. Bazoaz. Ez, zaude. Oraindik ez. Gauza bat ahaztu zait.\nMarokoko Poliziak proiektore handi batzuk ditu, eta mendi gainetik dena kontrolatzen du. Gu ere ikusi gintuen, nola gindoazen abiatzera, eta oihuka hasi ziren. Orduan arabiarrek arnasarik hartu gabe segitu zuten ponpatzen, ful-ful-ful-ful-ful. Arabiarrak horretan abilak dira.\nBadaezpada zodiaka asko puztu behar da. Batzuetan bidean haizea galtzen hasten delako. Eta normalean behar baino pertsona gehiago daramatzalako. Ful-ful-ful-ful-ful. Gu berrogeita hamahiru pertsona ginen. Haurrak, emakumeak eta gizonak.\n...motorra lotu, iparrorratz bat eman, eta uretara bultza. Bazoaz. Orain bai. Zoriaren atzaparretan zaude.\nBegiratzen duzu lau aldeetara eta dena da gauza bera: itsasoa. Eta zu ez zara inoiz haren gainean eseri. Orduan motorra itzaltzen da, kapitainak martxa aldatu diolako, edo batek daki zergatik, baina motorra itzali zen.\nZintzilik zegoen haritik tiraka hasi ziren, tira tira tira tira. Etsi arte tiratu zuten. Azkenean motorra berriz arrankatu zen, eta aurrera egin genuen, lur ertzetik urrun. Han, berriz begiratzen duzu lau aldeetara eta dena da gauza bera: itsasoa, eta zuk ez dakizu igerian. Orduan iparrorratza izorratzen da.\nAbiatu aurretik arabiarrak esplikatu zigun, “orratza zero eta hamabosten artean baldin badago bide onean zoazte, baina orratza hamabostetik hogeita hamarrera pasatzen bada ez da norabide ona”. Eta nik ez dakit zer gertatu zen, baina norbaitek esan zuen, “iparrorratza kalatu da”, eta orduan zenbakirik gabe segitu genuen aurrera, nora gindoazen ez genekiela.\nItsasoaren erdian desagertu ginen.\nHan, begiratzen duzu berriro lau aldeetara eta dena da gauza bera: itsasoa, eta ur azpitik haragi puska handi batzuk ateratzen hasten dira, ohhhhhh. Lehenik igo eta gero jaitsi, ohhhhhh. Norbaitek esan zuen, “des dauphins”. Baina nik ez nuen hitz hori sekula entzun, eta ikaratu egin nintzen, uste nuen gainera zetozkidala.\nNire izpiritua hegaldaka airatu zen. “Alhassane holako gau batez abiatuko zen”, pentsatu nuen. Eta nire familia osoarekin oroitu nintzen. Lehenik aita, gero ama, azkenik etxeko bi txikienak, Binta eta Rouguiatou.\nItsasoaren gainean esertzen zarenean bidegurutze baten erdian zaude. Edo bizitza, edo heriotza. Han ez dago beste aterabiderik.


Martxan da Blas de Otero-Bilboko Hiria poesia lehiaketa | Hitzen uberan\n← Nemirovskiren ‘Suite frantsesa’ liburuaz solasean\nBilboko nazioarteko poesia sariak bosgarren edizioa beteko du aurten. Lehiaketa honetan, 6.600 euroko bi sari banatuko dira. Euskarazko eta gaztelaniazko modalitateetan nagusitzen diren idazleei, hain zuzen. Lanak aurkezteko epea irekita egongo da datorren ekainaren 15era arte, eta epaimahaiaren erabakia urrian jakinaraziko da.\nLehiaketan aurkezten diren lanak jatorrizkoak eta argitaratu gabeak izan behar dira, eta beste ezein sariketan saririk edo akzesitik jaso gabeak. Halaber, ez dira jatorrizko lan gisa onartuko, aurkezten den modalitateko hizkuntzara beste hizkuntza batetik itzulitako lanak. Lanek 700 bertso izango dituzte gutxienez eta 1.000 gehienez, eta gaia, errima eta neurria libreak izango dira.\nEkainaren 15ean amaituko da epea\nLanak ekainaren 15a baino lehen aurkeztu behar dira. Bere sormen lana paperez aurkeztu nahi duenak, lanaren lau kopia bidali beharko ditu Abando-Barrainkuako Udaltegira, Blas de Otero Fundazioaren izenean. Hauxe helbidea: Barrainkua kalea, 5 48009 Bilbao.\nUdaleko web gunearen bitartez aurkezten diren lanei dagokienez, egileak bere datuekin bete beharko du estekatu dugun formularioa, eta poema-bilduma PDF formatuan bidali beharko du.\nEpaimahaiaren erabakia 2012ko urrian jakinaraziko da.\nIaz, Jabi Santa Cruz izan zen irabazlea\nBlas de Otero-Villa de Bilbao Poesia Sariaren azken edizioan, Jabi Santa Cruz Agirre idazle bizkaitarra nagusitu zen, “Baso ilun itoan” izeneko poesia-bildumarekin. Gaztelaniazko modalitatean Soriako César Ibáñez París idazlearen “La ruta de la sed” lanak irabazi zuen.\nBitxikeria moduan esan behar da lehiaketak hirukoiztu egin zuela partaide kopurua 2011n. Gaztelaniaz 241 lan aurkeztu ziren, eta euskaraz 13.\nBlas de Otero Fundazioarekin elkarlanean\nBlas de Otero-Bilboko Hiria Saria, 2008an sortu zuen Bilboko Udaleko Kultura eta Hezkuntza Sailak, Bilboko poetaren lana kudeatzen duen Blas de Otero Fundazioarekin elkarlanean. Lehiaketaren helburua literatur sorkuntza sustatzea eta Bizkaiko hiriburuko hiritarren artean, hiriak eman duen idazle handienetako baten irudia ezagutaraztea da.


Jaraunspeneko ondasunen edukitza eskuratzeko akzioa egikaritzeko demanda\nIdazki honen bidez, hitzezko judizioko demanda jartzen dut , edukitza eskuratzeko akzioa egikaritzekoDEMANDATUAREN IZEN-ABIZENAK jaunaren/andrearen aurka (bizilekua:HERRIA,HELBIDEA). Horretarako, egitate eta zuzenbideko oinarri hauetan funtsatzen naiz.\nLEHENENGOA.-DATA(e)anIZEN-ABIZENAK jauna/andrea hil zen.ZEHAZTU JARAUNSLEAK ETA ONDASUNAK.\nBIGARRENA.-GAINERAKOEGITATEAK ETA AURKEZTEN DIREN DOKUMENTUAK ZEHAZTU\nLEHENENGOA.- Jurisdikzioa. Jurisdikzio zibilak du eskumena, Botere Judizialaren Lege Organikoko 9 eta 21.1 artikuluetan ezarritakoarekin bat.\nBIGARRENA.- Eskumena. PZLko 45. eta 52.1.1. artikuluei jarraikiz, auzi honetaz arduratzeko eskumena zuzentzen ari natzaion lehen auzialdiko epaitegiak dauka,ESKUMEN ARRAZOIA ZEHAZTU baita.\nBOSGARRENA.- Legitimazioa. Legitimazio aktiboa nire ordezkatuak dauka jaraunsle legitimoa baita. Legitimazio pasiboa, berriz,DEMANDATUAREN IZEN-ABIZENAK dauka, ez baitu aitortzen auzi-jartzailearen bitartezko edukitza.\nSEIGARRENA.- Prozedura. Bideratu beharreko prozedura ahozko judiziokoa da, horrela baitago xedatua PZLko 250.1.3 artikuluan.\nKode Zibileko 744. artikulua eta hurrengoak jaraunspenari buruzkoak dira. 988. artikuluak eta hurrengoek, berriz, jaraunspenaren onarpenari buruz dihardute, eta, bereziki, 997. artikuluak dio jaraunspena onartzen bada, ezin dela gero ezeztatu. Era berean, aipatutako artikuluekin bat, jaraunsle izendatutakoak jaraunspena onartzen duenean, jaraunspeneko ondasunek dituzten kargak bere gain hartzen ditu.\nKode Zibileko 440. artikuluarekin bat etorriz, jaraunspena onartzen denean, jaraunsleak eskuratzen du jaraunspeneko ondasunen edukitza, kausatzailea hiltzen denetik eta etenik gabe.\nHalaber, lege bereko 446. artikuluak ezartzen duenez, edukitzaile orok eskubidea du edukitza errespeta dakion, eta edukitzan nahasmendurik jasaten badu, edukitza babestu edo itzuliko zaio, prozedura-legeek ezarritako bideak baliatuz.\nEPAITEGIARI ESKATZEN DIOT: eman ditzala aurkeztutzat demanda hau, agiriak eta kopiak, eta onar ditzala. Har nazala pertsonatutzat eta alderditzat daukadan ordezkaritzan, eta har dezala aurkeztutzat HITZEZKO JUDIZIOKO demandaDEMANDATUAREN IZEN-ABIZENAK jaunaren/andrearen aurka. Egoki diren legezko izapideak egin ondoren, eman dezala epaia, eta kondena dezala demandatua nire ordezkatuariESKATZEN DENA bitartezko edukitza aitortzera, horrek dakartzan legezko ondorio guztiekin; halaber, ezar diezazkiola berariaz kostuak alderdi demandatuari.


Baiona (1959). Historian lizentziaduna; postari ogibidez.\nArgitalpenak: Emakumeak idazle; Bizitza nola badoan; Basilika; Krokodil bat daukat bihotzaren ordez; Udaran betaurreko beltzekin; Just love; Urtemuga lehorraren kronika; Bestaldean; Bakean ützi arte; Bizi nizano munduan; Amorezko pena baño; Orain; %100 basque; Entre les loups cruels (elebitan); Hautsak errautsak bezain (elebitan).\nX leihotik begira zegoen bulta hartan. Haizea hegora zihoan, buha eta buha. Ekialdean metatzen ziren euriz kargatu hedoi grisak. Itsasaldea zohardi urratzen mirets zezakeen.\nHilabetea eskas zuen M-ek utzi egin zuela eta asteak negarrez urtu ondoan, oraintxe bere onera bideratzen ari zen, orduak gogoa alhan eramanez. Berriro ere abandonatua izatearen doloreak, punal baten antzera, bihotza zirikatzen zion, M aurrekoak bezalaxe agerpen sakonak saihestuz, joan zelako, atea klaska araziz. Utzikeria biderkatu eta errepikatuez, bihotza herdoila putzua eta bera burdinezkoa bilakatzen ari zirela itxuratu zuen. Ibai ertzeko zurzuri xanfarinen puntak eztiki plegatzen segitzen zituen bitartean, artozango hiroz estali alorrean kurlo edo lertsun multxo bat pausatzen ikusi zuen. Begiak hertsi zituen.\nOroitu zen haurra zela. Aspaldiko partez, oroitu zen haurra zela, maitatua izan ez zen haurra, zenbat berantesten zuen larrazkena eta kurlo saldoen etorrera. Etxe zolako pentzeraino joaten zen ttaka-ttaka, han bakarrak gelditzen baitziren gauerako, haien zai egoteko, urteak urtetegi zizelkatu eskaera buru zokoan dantzari:\n—Haugi etxera arren, deabru zozoa... —aditzen zuen sukaldeko atetik, orroaz. Denboraren botereaz eta kopeta ilun, bera zen deabru zozoa ezkaratzera hurbiltzen zen, debekatua zirudion amets sekretuan murgiltzen harrapatua izan balitz bezain ahalke. Ordre eta manuak baino, etxekoek ez zuten X-taz eskerrik: abila zela bazekiten, hartze onekoa eta gehiena zenaz gero, zioten ahapez, gaiztakeriarik gabe: bere bidea berak ikas beza; halaz bizitzako keinka larrietan bereberezko esperintzia motz eta murritzaz aparte, ez zuen biziari gustu humano zerbait erants lioken zehaztapenik lortzen ez gurasoengandik, ez osaba-izebengandik, ez aitonamonengandik. Haurzaro osoa, larrazkeneko hego argira behin irekitzen zen tunel ilun eta amaigabea zela zirudion.\nLarrazkena igurikatzen zuen. Larrazkenaren bukera hain zuzen. Orduan zeruak laino astunez betetzen ziren eta negua zetorrela seinale, antzera basak pasatzen ziren. Bildu eta bihikatu berri ziren artadiak trebeskatuz, ur hegira lehiatzen zen, handik baitzen ikusgarria hobekien hartzen ahal. Hats hantua heltzen zen, makila eskuan, ibaiaren beso nagiraino. Lur pulo baten gainean jartzen zen, ortzeari so. Kurlo hegaldiak zenbatzen eta haien ibilerak aztertzen zituen, nola bata akitzen zenean, besteari buru-lekua uzten zion, etengabe, halako bizidunen arteko elkartasunaren ikur! Zoratzen zen ondikotz eta hondarrean, gaua jaisten zela, lepotik minez itzultzen zen etxera, biharamonean etorriko zela hitzemanez. Haize hego beltzak zuhaitzak makur arazten zituela, hodeiak mehatxuz lasterka, lur puloaren bizkarrean kukubilko orenak ematen zituen horrela. Ardien marrakak hauteman zitzakeen urrunean eta noiztenka, kurloek izutu zakur baten zaunka lotsati eta mentsak. Kurloak iragaten ziren sasoian ez zuen libururik irekitzen. Ortzea liburu paregabea zitzaion.\nUrteak higamen, ez zekien egia ala ametsa zen: behin gauaren minean loak har zegoela, ganbaratik kurlo aihenak entzun zituen. Presaka beztitu zen, arinki, hotzaren ez senditzeko doia, azaroko ilunbeak ez baitziren baitezpada beroak eta etxetik atera zen. Erreka hegira iritxi zen. Ilargi betean begistaturikoa ez zuen sekula ahantziko eta gaztaro zein helduaro bakartuan aski zukeen une hartaz pentsatzen hastea, sosegatzeko. Emeki-emeki kurloak errondan plantatuak ziren gunera ondoratu zen; bihi bat ez zen higitu, beldurrez. Alderantziz, arramantza txukunaz ongi-etorria ematen zioten:\n—Kuru-kuru zu gure aiduru! —xaramelatzen zuten, hegalak astinduz. Orduan, lehen aldizkoz, kurloen soa gurutzatu eta hegaztinen begien disdirak galaxia osoa argistatzen zuela sinetsi zuen.\nBere tokia hor zela zerrasan, txori migratzaile horien erdian, zinezko tokirik edukiko ez zuen X-ek. Sortu zen bizirik, bera baino lehen hil bi umekien ordezkari bezala eta soinetik begitartera, herioaren zama eta zigiluak zekarzkien. So egiten zion edonork, tribuaren historia ezagun zuela, hilik munduratuak irudikatzen zituen eta X-ek espektra haiek salbu, nortasun berezirik ez zeukan. Eguneroko zereginetan halaber beti ordezkari gisa aritzen zen, gehienetan inkonzienteki: lan berrietara erretretara joan baten ordari zetorren, elkarteetan hautagairik ez zegoela hautatua suertatzen zen norbait egoki agertzeraino, maitaleak, eta egoera argiki ahoskatzen zioten, bikotekide ederragoa harrapatu bitartean berarekin geratzen ziren, hutsak betetzen zebilen eta husten. Kurloen konpainian bere lekua harrapatu zuela behin oroitu arte, ez zuen egun bakar bat larrutu herioari pentsatu gabe: ez zen alabaina morbidoa, baina bizitza bi heriotan eta gurasoen penaren aztaparretan hertsatzen zen, besteen zerbitzuko behar zuelako bizibidea zeharo trabatuz. Anitzetan agitu zitzaion noski, irauteko kemenik aski ez edukitzea. Baina, lazakeriaz edo, ez zen berehalakoan hiltzera atrebitu. —Kuru-kuru gure aiduru!\nOraindik ere entzuten zituen oihu luze haiek. Egiazki mintzatu zena borobilean bildu kurloekin? —Hegalez eroan nazazue... Badira behar bada ene haurtasuna geriza dezaketen lur eta goizaldeak. Eroan nazazue ahalik urrunen. —Kuru-kuru gure aiduru zu... Eta gu lumak mukuru, kuru-kuru... -Arrapostu kantaria erdietsi zuela uste zuen, kuru-kuru aiduru egoterako gonbita laztana. Bat-batean handitu zen eta jadanik bazterrak ez zituen berdin haztatzen. Haria luzatu zen txorien eta bere artean, itsumandoka ilunbean labirintotik ateratzeko gida moldean baliatuko zuen haria. Gauerdi irian karrasi samina aditu zen, ortzearen deia menturaz eta kurloak airatu ziren, ilargi betearen argitan.\nIsiltasuna hedatu zen. Uraren murmurioa eta behialako zakur zaunka oihartzen baizik ez ziren jagoitik. Nahar artean hazitako arrosa zela irudikatu zuen, arta eta esker ezean, arrantzak eta koloreak lantzen aritzekoa zela alegia, inoren laguntzarik gabe. Gehiena izanarren, ez zen etxeko premua eta dudarik ez, partitze goiztiarra amestuz, txori migratzaileen kide sentitzen zen. Negua iragartzen zuten hegaztien ahaide. Nehoiz ez zuen ahaidetasun horren dasta galduko: bere altxorra zen eta erran genezake orain ere, bizitzea baimentzen dion altxorra dela.\nKuru-kuru zu gure aiduru.


Colegio Sagrado Corazón Ikastexea\nLHko seigarren mailako ikasleak Larrabasterra hondartzan surfa egiten\nLH6ko ikasleak, haiek egindako ipuinak, haur hezkuntzako ikasleei kontatzera joan dira.\nAzken asteazkenean apirilaren 18an ,Sagrado Corazoneko hirugarren eta laugarren mailako kideak Campos antzokira joan ginen musika kontzertu bat ikustera .\n8:50etan Rekaldeko anbulategian geratu ginen .Ibiltzen joan ginen antzokira, 9:25etan heldu ginen.\nAbesti hauek entzun genituen:Familia Adams,Pantera Rosa , A Taldea,Jack Sparrow , Picapiedrak, Jurasick Park ,Eraztunen Jabea… Musika entzuten genuen bitartean,pelikuletako fotogramak ateratzen ziren abesti bakoitzean .\nOso ondo pasatu genuen , disfrutatu eta asko gustatu zitzaigun\nPasa den ostiralean, apirilaren 20an, LH.5. mailakook “gosari osasungarria” jardueran parte hartu genuen, Ausolagun enpresak antolatuta. Ekintza honen helburua da ikasleei gosari orekatu eta osansungarriaren garrantzia jakinaraztea. Horretarako hitzaldi bat jaso genuen behar digutun elikaigai motak ezagutzeko.\nGero, jantokira joan ginen eta elkarrekin gosaldu genuen: esnea Colacaorekin, sagarra, ogia olioarekin eta txerrikiak\nIkasitakoa izan zen:\negunero gosaldu behar dugu\ngosarian nutriente hauek agertu behar dira: energetikoak, eraikitzaileak eta erregulatzaileak.\nez dugu jan behar industria opilak kaltegarria izan daitekela gure osasunarentzat.\nPasa den 19an eta 20an, Lehen Hezkuntzako 1. Eta 2. Mailako umeak pasta freskoa egiten ibili ginen..\nOsagai guztiak prestatu eta oreatu genituen.\nJanaria prest daukagu!!\nIrteera bat Urkiolara\nPasadan 2018 ko martxoaren 2an, Lehen Hezkuntzako LH 3. eta 4. mailakoak, autobusez joan gara Urkiolako parke naturala bisitatzera .\nIritzi ginenean, batzuk Urkiolako parke naturalari buruzko pelikula bat ikusterajoan ginen, beste batzuk basotik paseo bat egitera eta aztarna batzuk identifikatzera.\nIrteerako amaieran joku bat egin dugu , deitzen da CAJA MISTERIOSA.\nAsmatu behar genuen bertan zeuden sei gauza ezberdinak: animalia baten azala, lumak, artile…Oso ondo pasatu genuen eta asko ikasi dugu .\nConstruir la paz y terminar con la cultura de la violencia es una responsabilidad de todas las personas y para ello, es necesaria una educación que valore y promueva las actitudes\nMunduak elkar lotzen\nAurten BAKE TXOKOkoek “Munduak alkar Lotzen” proiektoan murgildu gara.\nMunduan zehar diren beste eskola batzuekin egin dogu topo plataforma baten bitartez eta bertan Alkar bizitzeko gure artean sortzen diren injustitziak astertu ditugu, etxe eta eskola mailan, gizarte hurbil eta mundu mailan.\nEzinbestekoa da ezatea Errefuxiatuen egoerari begira pasatu dogula denbora asko.\nOarin hemen daukezuena bi hiklabeteko lanari amaiera emoteko antzestu dogun antzerki txiki bat da non agertzen dan injustizia egoeren aurrean gure posizionamendua.\nPasa den martxoaren 7an Lehen Hezkuntzako ikasleek Iñaki Zubeldia, euskaldun idazle ospetsu baten bisita jaso dute.\nIkasleek aurretik irakurritako liburuari buruz, “ Euskaldun bat Marten”, mintzatu zuen eta aurreratu zien bigarren partea dagoeneko eskura dezaketela eta hirugarrena prestatzen ari dela.\nIkasleak adi-adi egon ziren eta galdera interesgarriak egin zizkioten, berak oso atseginez erantzun zituen guzti-guztiak.\nAzkenean liburuak sinatu zizkien maitasun handiz.\n© 2019 Colegio Sagrado Corazón Ikastexea


Irekia Eusko Jaurlaritza - Gobierno Vasco :: Iriarte: «Lurraldearen Antolamendurako Artezpideetan bizilekuen kuantifikazioa aldatuz, Eusko Jaurlaritzak lurraren artifizializazioa saihestu nahi du etxebizitza parkea eta hiri-lurzorua benetako beharretara mugatuz»\nIriarte: «Lurraldearen Antolamendurako…\nNucleo urbano (M.Arrazola/EJ Argazkia) Iturria: Irekia\nEusko Jaurlaritzako Lurralde Politikako Sailburuordea: «Proposatutako bizilekuen kuantifikazioaren aldaketak lurraren alferrikako artifizilizazioa saihestea eta dagoeneko urbanizatuta dagoen lurzoruaren erabilpena ahalik eta gehien sustatzea du helburu»\n«Dagoeneko eraikitako lurzoru zaharren berrerabilpena eta zaharkituta geratu diren edo jada erabiltzen ez diren espazioen berritzea ezinbesteko faktore bihurtu behar dira bai ikerketetan bai hirigintzako udal planeamenduetan»\n«Hutsik dauden etxebizitzen balioa kontuan izan behar dugu gure udalerrietan behar diren etxebizitza kopuruen estimazioak egiterako orduan. Datuok udalerrien esku izango dira eta bakoitzak erabakiko du horien aplikazio zehatza»\nBizilekuen kuantifikazioaren aldaketa Lurralde Antolamenduaren Gidalerroen moldaketa puntuala da, behin onartuta, baina, artezpideon berraztertze prozesu integral bat jarriko da abian.\nLurralde Antolamenduaren Gidalerroetan bizilekuen kuantifikazioa aldatzeko proposamena eskuragarri dago jada Irekia eta Euskadi.net atarietan, eta helegiteak aurkezteko epea irailaren 30era arte izango da zabalik.\nIzaskun Iriarte Lurralde Politikako sailburuordeak nabarmendu duenez, «Lurralde Antolamenduaren Gidalerroetan bizilekuen kuantifikazioa aldatuz, Eusko Jaurlaritzak lurraren artifizializazioa saihestu nahi du etxebizitza parkea eta hiri-lurzorua benetako beharretara mugatuz». Gaineratu duenez, «dagoeneko eraikitako lurzoru zaharren berrerabilpena eta zaharkituta geratu diren edo jada erabiltzen ez diren espazioen berritzea ezinbesteko faktore bihurtu behar dira bai ikerketetan bai hirigintzako udal planeamenduetan».\nAre urrunago joan da sailburuordea: «Gauzak asko aldatzen ari dira, eta, horrenbestez, beharrezkoa da lurralde antolamenduak zer izan behar duen dioten orain dela hamabost edo hogei urteko definizioak egungo testuinguru ekonomiko eta sozialera egokitzea. Izan ere, gizarteak jada ez ditu hiri eta herrien hazkunde mugagabe zahar horiek gogoan. Oraingoa bizi garen udalerria nolakoa izatea nahi dugun definitzeko garaia da: ondo planifikatutako udalerria, hurbileko zerbitzuak dituena, erosoa, bizilekuen kuantifikazio egokia egiten duena, lurzoruaren gehiegizko kontsumoa jasan duten bizitegi zonen birdentsifikazioa bultzatuko duena auzoen birgaitzea sustatuz».\nIriarteren arabera, «Euskadin, Europako gainontzeko lekuetan bezala, urbanizatutako espazioen hazkunde izugarria eman da azken urteetan, biztanle kopuruak gora egin ez duen arren denbora tarte berean. Artifizializatutako edo ingurune naturaletan finkatutako azalera, gainera, % 20 haziko da Europan hurrengo 30 urteetan. Lurralde Antolamenduaren Gidalerroen bidez urbanizatutako espazioen gainean egindako kontrol lanari esker, eraikuntza prozesuak mugatu ahal izan ditugu ingurune fisikoa antolatzeko kategoriak baliatuz. Udal plangintzek eta lurralde plan partzialek egindako lurzoru urbanizaezinen sailkapenei esker, uneotan Euskadiko lurzoru osoaren % 65 inguru gutxi gorabehera ezin da urbanistikoki okupatu lurralde babesarekin eta jasangarritasunarekin lotutako arrazoiak tarteko».\nSailburuordearen iritziz, «dibertsitateak paisaia babesten du, natur baliabideen kudeaketa eraginkorragoa egiteaz gain. Ondo banatu eta multzokatutako etxebizitza bolumenek zerbitzu publikoak hobetu eta garraio sistemak optimizatzen dituzte, eguneroko joan-etorriak murrizten dituzte eta gizarte harremanak bultzatzen dituzte. Kalitatezko espazioak dira, erakargarriak, bilgune diren tokiekin ondo komunikatuak. Jada ez da ezer orain dela zortzi urte bezala izango. Krisi ekonomikoak hirigintzako esku-hartzeak denboran luzatuko ditu, eta, horregatik, orain bereziki, espazioak berreskuratzeko egitasmoak zehatz-mehatz aztertzea beharrezkoa da. Lehen etxebizitzen, bigarren etxebizitzen edo hutsik dauden etxebizitzen gainean bultzatutako irizpide berriek bizileku gaitasun zorrotzagoak ezartzen dituzte. Lan handia dago aurretik, eta udal bakoitzak izango du hori aurrera eramateko aukera Lurralde Antolamenduaren Gidalerroen berrikuspenarekin».\nUdal plangintzen berrikuspen prozesuen oinarrian bizilekuen kuantifikazioarekin lotutako datu oso garrantzitsu bat izaten da: udalerri bateko etxebizitza parkea plangintza indarraldian den bitartean zenbat etxebizitzetan haz daitekeen zehazten duen hazkunde ahalmena. Plangintzaren indarraldia 14 edo 16 urte bitartekoa izatera ere irits daiteke. Hori kontuan izanik, erraz asko ulertzen da Eusko Jaurlaritzatik zergatik bultzatu dugun hurrengo urteetan garatutako diren egitasmoetan bizilekuen kuantifikazioa arautzeko direktiba hau. Hori da, hain zuzen ere, egindakoa: bizilekuen kuantifikaziorako gutxieneko eta gehieneko kopuruak zehaztea, udalerrietako etxebizitza kopuruaren hazkundea zer parametroren artean egingo den ezarriz.\nBizitokien kuantifikazioko zuzentaraua egokitzeko prozesuak eredu aldaketa bat proposatzen du, betiere lurraldea modu jasangarriagoan erabiltzea bultzatu asmoz. Lurralde Antolamenduaren Gidalerroen aldaketak jasotako zuzenketen artean eremu jakin bateko lurralde eredua zuzentzeko aukera jasoko du; hain zuzen ere, hasiera batean aurreikusitako hazkundea eta eremu batek errealitatean dituen beharrak bat ez datozela egiaztatzen den kasuetan bultzatuko da eredu aldaketa.\nBizilekuen kuantifikazioa kalkulatzeko ereduan egindako zuzenketen artean, hazkunde neurritsu eta zentzuzkoagoak planteatzeko neurriak daude. Horretarako, harrotze koefizienteak murriztu egin dira 2,4 eta 3,5 arteko tarte batetik 2,3 eta 3 arteko beste batera.\nEusko Jaurlaritzak, era berean, udalerrien esku bitarteko berriak jarri ditu erabili gabe edo zaharkituta eraikitako ondarearen zer zati dagoen zenbatzeko. Horretarako, bizilekuen kuantifikazioaren baitan, aurrerantzean derrigorrezkoa izango da udalerri bakoitzeko etxebizitza hutsen parte bat kontuan izatea. Hain zuzen ere, gutxienez etxebizitza huts horien % 2 zenbatu beharko dira bizilekuen kuantifikazioaren barnean.\nUdalerriek, gainera, bizitokien kuantifikazioaren zuzentarauaren baitan etxebizitza hutsen % 50 arte sartzeko aukera izango dute. Helburua argi dago: udalerriek euren beharretara egokitutako hazkunde jasangarria diseinatu ahal izatea. Era berean, etorkizunean birdentsifikazio, hiri-berrenoratze eta birgaitze egitasmoak bizilekuen kuantifikazioaren baitan zenbatu ahal izango dira.\n«Hazkunde desoreken zuzenketekin, hazkunde planteamendu neurritsuagoekin eta bizitokien kuantifikazioan kontuan hartuak izan daitezen aurreikusitako elementu berri guztiekin, honakoa esan dezakegu: Euskadiko etxebizitza kopuru osoa 186.462 etxebizitzetan haz daiteke uneotan, hasiera batean lanerako genuen agiriak hazkunde gaitasuna 238.417 etxebizitzetan ezartzen zuen bitartean. Lurralde antolakuntzaren eremuan ere garapen eredu berri bat bultzatzeko unea da honakoa, eta hori da Eusko Jaurlaritzak proposatzen duena Lurralde Antolamenduaren Gidalerroetan bizilekuen kuantifikazioa berrikusteko bultzatutako aldaketa honekin», azaldu du Izaskun Iriartek.\nLurraldearen Antolamendurako Artezpideak\nLurraldearen Antolamendurako Artezpideak 1997an onartu zirenetik, Euskadiko lurralde antolamendua artezpideok zuzendu dute. Hori bai, lurralde antolamenduko maila goreneko bitarteko hori osatzeko lurralde planak eta plan sektorialak ere onartu dira. «Izandako emaitzak on samartzat jo ditzakegu. Besteak beste, azken urteotan lurralde antolamendua errespetatzeko beharraren inguruan sortu den kultura nabarmendu nahiko nuke, lurralde antolamenduaren arloan lan egiten duten administrazio guztien elkarlan estuari esker posible bihurtu dena», nabarmendu du Iriartek.\nSailburuordearen ustez, «abian jarritako berrikuspen prozesuaren helburua bizitokien kuantifikazioa eraldatzeko beharrari erantzutea da. Dagoeneko eraikitako lurzoru zaharren berrerabilpena eta zaharkituta geratu diren edo jada erabiltzen ez diren espazioen berritzea udalerri mailako kudeaketa orok kontuan hartu beharreko funtsezko aukerak dira. Era berean, ezinbestekoa da hirigintzako planeamenduetan malgutasun handiagoz jokatzea, eraikuntzako erabilpenak, tipologiak eta dentsitateak uztartuz eta hazkunde urbanistikoen eta garraio kolektiboko sistemen arteko lotura bultzatuz».\nIriarte_cuantificaion_resid... behera kargatu (300 KB)\nIriarte_kopuruak_Urban.mp3 behera kargatu (300 KB)


Kale ikuskizunak, antzerkia, zinea eta bertso saioa izango dira Ereñotzuko Uda Kulturalean, uztailean - Ereñotzu - Kronika.eus\nKale ikuskizunak, antzerkia, zinea eta bertso saioa izango dira Ereñotzuko Uda Kulturalean, uztailean\nEmanaldi bakoitzeko izen emateak emanaldia baino astebete lehenago hasiko dira.\nUda Kulturala antolatu du Olak Auzo Elkarteak Ereñotzun, eta kultur ekitaldiak egingo dira uztailean zehar. Antolatu dituzten sei saioetara joateko izena eman beharko da, eta aforo mugatua egongo da emanaldi guztietan.\nDatorren ostegunetik hasita ez da aspertzeko unerik izango Ereñotzun. Uda Kulturalak askorako emango du, izan ere, uztaila amaierara arte musika emanaldiak, zinea, kale ikuskizunak, bertso saioak eta antzerkia antolatu dituzte auzotarrek. Sei saio izango dira guztira, eta plazan egingo dira.\nHamaika egiteko izango dira, uztaila osoan zehar\nUdari hasiera ezinhobea emango diote Ereñotzukoek, eta bertso saioak irekiko du Olak Auzo Elkarteak antolatutako egitaraua. 19:30etan hasiko dira bertsotan Maialen Lujanbio, Amets Arzallus, Eli Pagola eta Unai Iturriaga. Antolatu duten lehenengo saioa izango da ostegunekoa, eta ekitaldi guztien moduan, auzoko plazan izango da.\nOstiralean gaueko plangintza izango dute. Hain zuzen, 22:00etan En Tol Sarmiento musika taldeak jarriko dio duinua udako gauari.\nUda kulturalaren hirugarren plana zinea izango da, uztailaren 11n. Small foot pelikula ikusteko aukera izango dute bertaratzen direnek eta antolatzaileek aire librean egitea erabaki dute, kultur ekitaldiarekin batera udako gau giroaz gozatu ahal izateko.\nKale ikuskizunak emango dio jarraipena uztaileko kultur plangintzari, uztailaren 16an. Debote Enbote konpainiak Vademeku aurkezetuko du, arratsaldeko 19:30etan Ereñotzuko plazan, baita ere.\nUztailaren 18an zinearen bigarren txanda izango da. Oraingo honetan ere aire librean izango da, gaueko 22:00etan. Green Book pelikula jarriko dute, 12 urtetik gorakoentzat.\nAntolatu duten azken emalandia Zoaz pake santuan antzerkia da, uztailaren 23rako. Begoña Bilbaoren zuzendaritzapean, Mikel Laskurain eta Ane Gabarainek aurkeztuko dute obra. Entretenitzeko eta barre egiteko tartea izango dute auzotarrek, 19:30etatik aurrera, bikote harremanetan gertatutako gorabehera barregarriekin.\nZenbait ohar, emanaldietara joan ahal izateko\nAforo mugatua da saio guztietan eta horregatik, antolatzaileak jakinarazi dute beharrezkoa izango dela aldez aurretik izena ematea, 688780356 telefonora deituz edo WhatsApp bitartez.


Ahanzturaren kontrako bidaiak - Nafarroako Hitza Ahanzturaren kontrako bidaiak – Nafarroako Hitza\nAhanzturaren kontrako bidaiak\n2022, maiatzak 06 Albisteak, Astekoa, Gizartea, nafarroa, Politika 404\nANAS Sahararen Lagunen Nafarroako Elkarteak Aljeriako kanpalekuak bisitatu ditu abenduan eta apirilean, pandemiagatik bi urtez bidaiak bertan behera gelditu eta gero. Egoerak okerrera egin du nabarmen iheslari sahararrentzat. ANAS lanean ari da udan 55 haur ekartzeko.\nHagitz gaizki daude; egoera hagitz txarra da”. ANAS Sahararen Lagunen Nafarroako Elkarteko arduradun Carol Garciak erran ditu hitzok, apirilean Tindufeko (Aljeria) iheslari sahararren kanpalekuak bisitatu eta gero. Pandemiak eten handia eragin du iheslariontzat, bi urtez egon baitira laguntzarik jaso gabe. “Osasun krisiaren aurretik egindako urratsak hutsean gelditu dira; kanpalekuek hamabost urte inguru egin dute atzera”, erran du Garciak, argi eta garbi.\nHandia eta aspaldikoa da nafarren eta sahararren arteko harremana. ANAS elkarteak egiten duen lana da horren adibide bat; apirilean, Carol Garciarekin batera, Espainiako Estatuko 146 pertsona joan ziren Aljeriako kanpalekuetara, hamar eguneko bidaia batean. “Gehienak ziren nafarrak”, zehaztu du Garciak. Abenduan ere iheslari sahararrekin egon zen ANASeko kidea. “Abendukoa izan zen pandemiaren ondoko lehen bidaia. Bi urteok izugarri gogorrak izan dira”. Osasun krisiak ekarri du, bertzeak bertze, Oporrak Bakean programa ere bertan behera utzi behar izatea, eta, ondorioz, bi urtez, ez da haurrik atera udan, sasoi hori basamortutik at pasatzeko.\n55 haur udan\nDatorren udan martxan jarriko dute programa, berriz ere. Nafarroara ehun haur inguru etortzen ohi ziren, urtero, uda herrialdean pasatzera, baina aurten 55 baino ezinen dituzte ekarri. Etsipena sumatzen zaio Garciari ahotsean, baina “aurrera” egiteko beharra nabarmendu du; espero du egoerak hobera egitea. Orain, 55 haur horiek hartuko dituzten familiak aurkitzea du lehentasun. “Lehen, ehun haur ekartzeko arazorik ez genuen; orain, 55 izanda ere, arazoak ditugu”.\nUdan kanpalekuetatik ateratzen diren haurrak dira sahararren eta nafarren arteko harreman estuaren oinarri. Haien bidez sortzen dira bi herrien arteko elkartasuna ardatz duten zubiak. Ederki daki hori Ainhoa Unzuek. Garciarekin batera kanpalekuetan egon zen apirilean, bere familia sahararra bisitatzen. “Hemengoan anai-arrebarik ez dut, baina hangoan, hamaika!”.\nLagun batek etxean hartutako haur sahararraren bidez izan zuen Unzuek iheslarien errealitatearen berri. 2013an egin zuen lehen bidaia errealitate hori bertatik bertara ezagutzeko. 2016an, berriz, haur bat ekarri zuen udan etxera, eta, geroztik, kanpalekuetara begira bizi da Unzue.\nDuela lau urte egon zen iheslari sahararrak bisitatzen azkenekoz. Horregatik, apirileko bidaia egin baino lehen, saiatu zen bere burua aurkituko zuenerako prestatzen. Izan ere, pandemiak hutsean utzi ditu sahararrek laguntza jaso ahal izateko bideak, eta ondorioak nabarmenak dira familietan. “Gosez egon dira; sumatzen zaie sufritu dutela”, kontatu du Unzuek. Saharako bere familiarekin egondako egunetan, halere, etsipena sumatu du inguruan, batez ere. “Oso nazkatuta daude. Beste bisita batzuetan aipatzen zuten beren herrira itzultzeko unea; aurten, kanpalekuetatik ateratzeko gogoa besterik ez dut sumatu. Berdin du nora joateko, baina handik atera besterik ez dute nahi”.\nGerra eta “traizioa”\nANAS elkarteko kideek eta sahararren kanpalekuetan familia bat duten herritar guztiek helburu dute iheslarien egoera erdigunean jartzea. “Abandonatu egin dituztela sentitzen dute, eta hori ikaragarria da”, erran du ANASeko Carol Garciak.\nPandemia ez da egungo etsipen giroa eragin duen elementu bakarra: 2020ko azaroaren 13an, gerra piztu zen berriz ere, Marokoko armadak 1991tik indarrean zen su etena hautsi eta gero. Espainiako Gobernuak azken asteotan egindako urratsek ere ez dute iheslarien haserrea eta nekea apaltzen lagundu.\nIzan ere, Espainiako Gobernuak bat egin du Marokok Sahara Mendebalderako 2007an proposatu zuen planarekin. Pedro Sanchez Espainiako presidenteak Mohamed VI.a Marokoko erregeari bidali dion eskutitzean adierazi duenez, Madrilen iritziz Mendebaldeko Sahara Marokoko eremu autonomo bihurtzea da gatazka gainditzeko aukerarik “serioena, errealistena eta sinesgarriena”. Sanchezek gaineratu du Espainiak “lagun eta aliatu batek merezi bezala” tratatuko duela Maroko.\n“Traizio ikaragarria egin die Pedro Sanchezek sahararrei. Gertatutakoaren berri jaso nuenean, negar bertzerik ezin nuen egin. Espainiak ardura handia du sahararren egungo egoeran, eta ezin die bizkarra eman”, salatu du ANAS elkarteko Carol Garciak.\nSanchezek nazioarteko legedia bazter utzi duela erantsi du ANASeko arduradunak, eta “muzin” egin diela sahararren giza eskubideei. “Sahararrak egunero ari dira marokoarren bortxa sufritzen; Sanchezen erabakiaren ondorioz, biktimaren etxean sartu da orain bortxatzailea; ezin dugu horrelakorik onartu”, berretsi du.\nEtsipena, ahanztura, abandonatu dituzten sentipena. Eta, horren guztiaren gainetik, kanpalekuen errealitateak ezarritako eguneroko gogorra. Are gogorragoa azken urteotan. Gazteen artean ere gora egin du etsipenak, etorkizunera begirako bizitza proiektu bat garatzeko aukerak urriak baitira. “Ahal dutenean, Tindufera ateratzen dira. Kanpalekuetan ikasteko aukerarik ez dute. Ez dute deus”, kontatu du Ainhoa Unzuek.\nApirileko bidaia orain arte egindakoak baino “errealagoa” izan dela aitortu du Unzuek. “Ramadan garaia zen joan ginenean, eta egunez, ondorioz, ez zegoen deus egitekorik. Beste bidaietako txangoak, eskolak eta gisakoak ezagutzeko, bertan behera gelditu ziren. Egonean ematen genuen eguna, eta hori da iheslarien egunerokoa, hain zuzen”.\nMarkel Ganuzak eguneroko hori ezagutzeko lehen bidaia izan du apirilekoa. Bikotekideak etxean hartzen zuen haur sahararraren bidez bazuen harremana kanpalekuekin, baina garbi erran du “kolpea” hartu duela iheslarien errealitatea ezagutu duenean. “Duten apur hori ematen dizute; zu eroso sentitzea besterik ez dute nahi. Egun politak pasatu ditugu hango familiarekin, baina gogorra ere izan da”.\nNafarroara itzultzeko unea ere gogorra izan dela erantsi du Ganuzak; batetik, hango familia eguneroko zail batean utzi zuelako, eta, bertzetik, hagitz handia delako hango eta hemengo errealitateen arteko aldea. Sentsazio hori ederki ezagutzen du Unzuek: “Kanpalekuak lehenengoz bisitatu nituenean ohartu nintzen hemen ditugun eskubideez eta pribilegioez”, erran du.\nANAS elkarteko Carol Garciak ere aitortu du barrua astintzen diola toki bateko eta bertzeko egunerokoetan dagoen aldeak. Nazioarteko erakundeek eta hedabideek toki bateko edo bertzeko iheslariei eskaintzen dieten tratuan dagoen aldeak ere amorrua eragin dio Garciari. “Hagitz ongi dago ukrainarrek arreta jasotzea, baina jaso dezatela sahararrek eta gainerako iheslariek ere merezi duten arreta. Sahararrak, baina, ikusezin bilakatu dira. Inork ez die kasurik egiten; munduari bost axola”.\nPandemiak laguntzak moztu izanak pixoihalik gabe utzi ditu Aljeriako kanpalekuetako zaharrak; gerrara joan diren gizonen dendek ateak itxi dituzte; ikastera ateratzeko aukerarik gabe gelditu dira gazteak; eta haurrek hilabeteak eman dituzte hiru egunean behin jaten. Kanpalekuen egunerokoak harrapatu ditu denak. Udan, basamortuko errutina atzean utziko dute 55 umek. Elkartasunaren zubia eraikitzen segituko dute bi herriek; Nafarroatik Aljeriara, eta Aljeriatik Nafarroara.\nAbdulah Arabi: «Sanchez Marokorekin lerratu da; okupatzailearekin, alegia»\nFronte Polisarioko Espainiako Estatuaren ordezkaria Nafarroan izan da asteon, lehen aldiz. Bilerak egin ditu herrialdeko zenbait elkarterekin.\nFronte Polisarioko Nafarroako eta Espainiako Estatuko ordezkari Mohamed Gailani eta Abdulah Arabi, ANAS elkarteko Carol Garcia eta ANARASD elkarteko Txaro Pardo. Iñigo Uriz / Foku.\nFronte Polisarioko Espainiako Estatuaren ordezkari Abdulah Arabi Nafarroan izan da asteon, lehenengo aldiz. Asteartean ailegatu zen, eta astezkenean alde egin, herrialdean saharar herria laguntzeko lan egiten duten elkarteetako ordezkariekin Berriozarren bilera egin eta gero. Parlamentuan ere izan da, udan Aljeriako kanpalekuetako haurrak ekartzeko Oporrak Bakean programari buruzko lan saio batean.\nANAS eta ANARASD elkarteetako ordezkariek eskertu dute Arabiren bisita, “bultzada” eman dielako lanean jarraitzeko. ANARASD Saharako Errepublika Arabiar Demokratikoko Lagunen Nafarroako Elkartea da, eta Txaro Pardo du koordinatzaile. “Hagitz inportantea da Fronte Polisarioko ordezkaria Nafarroara etortzea”, berretsi du Pardok.\nArabik ez du ukatu egungo egoerak eragiten dion kezka , eta hagitz kritiko agertu da Espainiako Gobernuko presidente Pedro Sanchezekin, honek Mendebaldeko Sahara Marokoko eremu autonomo bilakatzea babestu eta gero: “Bere kabuz hartutako erabaki bat izan da. Hutsean utzi du Espainiako kanpoko politikan beti egon den kontsentsua, eta ez du bat egiten nazioarteko zuzenbidearekin. Marokorekin lerratu da; okupatzailearekin, alegia”.\n“Atzera egin” dezala\nArabik erantsi du Sanchezen erabakiak bazter uzten duela saharar herriaren autodeterminaziorako eskubidea. “Huts nabarmen bat da. Marokorekin harremana hobetzeko aukera eman dio Sanchezi, baina, aldi berean, kalte egin dio Aljeriarekin eta gurekin zuen harremanari. Atzera egin dezala bertzerik ezin diogu eskatu”.\nArabik aipatu du Sanchezek Marokoko errege Mohamed VI.ari bidalitako gutuna, eta eskatu dio argitu dezala testu horretan “bi herrien lurralde osotasuna” aipatzen duenean Marokoren barruan sartzen ote duen Mendebaldeko Sahara. “Garbi dugu Marokok bere lurraldearen barruan sartzen duela Mendebaldeko Sahara; argitu dezala Sanchezek berak ere sartzen ote duen”.\nFronte Polisarioko Espainiako Estatuaren ordezkariak uste du Espainiako presidenteak ez dituela “ongi neurtu” hartutako erabakiak izan ditzakeen ondorioak: “Afrikako iparraldean tentsioak gora egin dezake; zaildu egiten du saharar herriarentzako konponbide bat lortzeko bidea, eta zaildu egiten du, aldi berean, Marokoren eta Aljeriaren arteko harremana”, nabarmendu du. Abdulah Arabik, gainera, erdigunean jarri du 2020ko azarotik piztuta dagoen sahararren eta marokoarren arteko gerra. Salatu du Marokok droneak erabiltzen dituela, eta herri horretako armadak su etena hautsi zuenetik anitz direla drone horien bidez hildako zibilak.\nGerrak eta pandemiak kanpalekuetan izandako eragina ere nabarmena izan dela erran du Fronte Polisarioko ordezkariak, eta oraindik ere “zailtasun handiak” daudela laguntza iheslarien eskuetara ailegatzeko.\nUdan haur batzuek handik ateratzeko aukera izanen dutelako “kontent” da Abdulah Arabi. “Haiek dira saharar herriaren enbaxadorerik onenak, herri bateko eta bertzeko familiak lotzen dituztenak”.\nArgazkia: Iñigo Uriz / Foku.\n« Abdulah Arabi: “Sanchez Marokorekin lerratu da; okupatzailearekin, alegia”\nIritzia: Hiltzea zilegi denean »


Ezkutuko indarkeria agerian jartzeko beharra - Busturialdeko Hitza : Busturialdeko Hitza\nEzkutuko indarkeria agerian jartzeko beharra\nEzkutuan dagoen indarkeria matxistan jarri du fokua Gernika-Lumoko Sare Feministak. Bortizkeria matxista ez dela bakarrik erailketa adierazi gura dute, “nahiz eta hori bortizkeriaren espresiorik latzena izan”. Erailketa dagoela indarkeria matxistaren iceberg-aren puntan diote, baina ur azpian bestelako biolentzia matxistak daudela azpimarratu gura izan dute. Horiek ikusarazi nahi dituzte aurtengo Emakumeenganako Indarkeriaren Aurkako Egunean.\n[BUSTURIALDEKO HERRIETARAKO EGITARAUAK]\nIzan ere, bortizkeria matxista, definizioz, emakume izateagatik emakumeei bideratutakoa indarkeria dela nabarmendu dute. Sexu, genero eta sexualitatearen sistema heteronormatibo horretan sartzen ez diren gorputz guztien edo bizipenen aurkako bortizkeria, alegia.\n“Iaz landutakoa indartu nahi dugu. Muturreko indarkeriaz gain, horren agerian ez dauden beste indarkeria mota batzuk existitzen direla nabarmendu genuen iaz, baita aurten ere. Ezkutuan dagoen indarkeria, indarkeria matxista da”, adierazi dute Maricar Villa eta Maialen Uriarte Gernikako Sare Feministako kideek. Hori horrela, iceberg-aren azpian existitzen diren biolentzia motak erakusteko erakusketa prestatu dute sare feministakoek; Artekale kalean jarriko dute erakusketa. “Uste dugu feminismotik eredu sozioekonomiko eta politikoa aldatzeko aukerak eraiki ditzakegula”, adierazi dute.\nEgunerokotasunean ezkutuan geratzen diren biolentzia horiek lantzea oinarri hartuta, emakumeek aspektu edota egoera desberdinetan jasaten dituzten biolentzia ezberdinak plazaratuko dituzte erakusketan; izan ere, erailketaren oinarrian ezkutuko indarkeria ezberdinak daudela diote. “Gaur egun, oraindik horrenbeste ikusten ez diren indarkeria mota ezberdin horiek jorratuko ditugu. Muturreko indarkeria gertatzen denean kalera ateratzen gara, baina ezkutuko indarkeriak daudelako gertatzen da hori. Ezkutuko indarkeriak sostengatzen du muturreko indarkeria, eta, askotan, ez dugu horretan erreparatzen. Egunerokotasunean dauden mikromatxismoak dira ezkutuko indarkeria horiek”, zehaztu dute Villak eta Uriartek.\nAgerian ez dauden indarkeria horiek ezagutarazteko, herritarrak sentsibilizatzeko eta hausnarketa bideratzeko bost panel jarriko dituzte, eta bakoitzak gai bat landuko du. Matxismoak hiltzen gaitu izenburupean Euskal Herrian eraildako emakumeen mapa jarriko dute lehenengo panelean. Bigarrenean, hirugarrenean eta laugarrenean, indarkeriak milaka aurpegi dituela erakutsiko dute. Hiru paneletan hiru eremu edo matxismoaren hiru aspektu desberdin bereiziko dituzte: eremu publikoan ematen diren bortxaketa, jazarpen zibernetikoa eta bazterkeria soziala lehenengoan; eremu pribatuan emakumeek jasaten duten indarkeria fisiko eta psikologikoa, ekonomikoa eta bikarioa bigarrenean; eta, instituzioen aldetik jasaten dutena, hau da, obstetrikoa, judiziala eta utzikeria. Azken panelean, hiru panelak borobiltzen dituen bosgarren panel bat egingo dute, erasoen aurrean autodefentsa feministan sakontzeko. Ekintza horregaz, eremu publiko, pribatu eta instituzionalean ematen den indarkeria ikusarazi nahi dute.\nAdin guztietan. Gernika-Lumoko Sare Feministan adin eta jatorri guztietako emakumeak daude, eta oso eraginkorra da taldea. Hala, emakumeen aurkako indarkeria “adin guztietan” ematen dela adierazi dute: “Problematik desberdinak ditugu adin desberdinetan, baina batzuk eta besteak lotuta daude. Gazteek indarkeria kalean nabaritu dezakete gehiago, eta nagusiek etxean. Arazo desberdinak dira, baina erro bera jarraitzen dute”.\nHori horrela, indarkeria errotik desagerrarazteko beharrezkoa da hezkuntzan eragitea. “Tratu txarren biktimek izaten duten arazoetako bat errudun sentitzen direla da, eta hori landu egin behar den kontua da. Hezkuntzan egiten den lanketa oso garrantzitsua da, batez ere neskak ahalduntzeko lan egiten delako. Denok daukagu ondo tratatuak izateko eskubidea, eta hala sentitzen ez garenean ‘nahikoa da’ esaten jakin behar dugu. Eta hori txikitatik landu behar dugu”, adierazi dute. Hala ere, erronka “handia” dela diote: “Ikastetxeetan zein etxeetan mezu egokiak transmititu arren, komunikabide zein sare sozialetan ikusten dutena oso desberdina da, eta hori hartzen dute erreferentziatzat”.\nHori dela eta, gizarteak gaia landu behar duela uste dute: hitzaldiak eman, komunikabideetan agertu, ikastetxeetan mezua zabaldu… “Bloke desberdin guztiek borroka berari eutsi behar diote”, adierazi dute, eta instituzioen lana zalantzan jarri dute: “Mezu politikoki zuzenak transmititzen dituzte askotan, baina abian jartzen dituzten ekimenetan ez da horrelakorik ikusten. Horri buruzko hausnarketa ere egin behar da. Gauza asko normalizatuta ditugu, eta ez gara indarkeria matxista direla ohartzen”.\nErlazionatutako edukiaA25: Egitarauak, herriz herri


Gartzen Garaio Atxurra 2010-06-04 15:48 Laudio\nBermeo itsasontziz, irteera: SAR EZAZU HANKA programa\nInstitutuko bus-geltokia Laudio\nBermeoko historiak, mitoak... ezagutuko ditugu EDORTA JIMENEZ idazle ezagunararen eskutik. Gainera, itsasontziz IZARO uhartea, OGOÑO... bisitatuko ditugu egingo dugun BERMEO-ELANTXOBE itsaso-bidaian.\n+ 11:00 Mundaka\n+ Mundaka-Bermeo, oinez (2 km) bertako kondairak entzuteko. Nahi duena autobusez.\n+ BERMEO bisitatu: harresiak, baleontzia...\n+ 14:00-15:30 BAZKARIA (nork berea)\n+ 15:30 - 16:30 Itsasontzi bidaia (IZARO, OGOÑO...)\n+ 16:30 - 17:30: Elantxoben poteoa edo...\n+ Laudion: 18:30etan\nPrezioa: 5 euro. BONOAK: Laudioko “Arrañope” tabernan. Azken eguna: ekainaren 22an\nArgibideak: euskara@laudiokoudala.net // 944034890 edo zure euskaltegian.\nOHARRA: leku mugatuak izango dira (55). Itsaso-bidaia, ontzi bitan egingo da: 33 + 22 leku. Edorta Jimenez idazlea (azalpenak) lehenengoan joango da. Horregatik horixe izango da, bonoak saldu ahala, beteko den lehenengo ontzia. Bigarrenean ez da azalpenik emango.\nSAR EZAZU HANKA (‘Mete la pata’) es una iniciativa destinada a quienes quieren usar y practicar el euskera, por lo que su uso será IMPRESCINDIBLE para tomar parte en esta actividad. Podrá hablarse muy bien, regular o... pero SIEMPRE EN EUSKERA.\nObra berri bat taularatuko du larunbatean Ohialak Zabaltzen talde laudiarrak\nGartzen Garaio Atxurra 2010-06-02 09:39 Laudio\nGabonetan "La cena de los idiotas" obra taularatu ostean, antzezlan berri batekin datozkigu Ohialak Zabaltzen taldekoak; "Misterioso asesinato en Manhattan", Woody Allenen komedia ezagunaren moldapena antzerkira.\nObra ekainaren 5ean oholtzaratuko da, Laudioko Lanbide heziketa eskolako aretoan, arratsaldeko 19:30etan.\n"Krisiaren aurrean...zer egin?" HITZALDIA\n"krisiaren aurrean...... zer egin?" hitzaldi solasaldia. Hainbat mugimendu sozialetan esperientzia handia duen MIKEL ISASIk dinamizatuko du solasaldia. Antolatzailea: Laudioko GORRIPIDEA\n200 herritarrek bandera espainola udaletxean jarri izana salatu dute\nGartzen Garaio Atxurra 2010-05-31 09:28 Laudio\nLaudioko hainbat eragile abertzaleren deialdiari erantzunez, 200 herritar inguru atera ziren ostiralean kalera bandera espainola udaletxean jarri izana salatzeko. Eusko Alkartasuna, Ezker Abertzalea, LAB eta beste eragile sozial batzuek deitutako protestan ikurrinaren aldeko eta bandera espainolaren aurkako mezuak entzun ziren, bai eta EAJ alderdiaren jarrera salatzen zutenak ere.\nLaudiarrongana hurbildu zuten atzo Bidezko Merkataritza Azoka\nIrati Mendiguren Cosgaya 2010-05-30 18:47\nBidezko Merkataritzaren Nazioarteko Eguna maiatzaren 8an izan dela aitzakia harturik, Arabako Setem Hego Haizea elkarteak azoka antolatu du herrialdeko hainbat tokitan. Medicus Mundi eta Intermon Oxfam elkarteek ere parte hartu dute antolaketan, besteak beste.\n“Ospatzeko eguna, jarduteko urtea”\nEmakumeek San Roke Kofradiaren bazkarian parte hartzeko bozketa berria ekainean\nLucia Menoyo 2010-05-30 16:58 Laudio\nGasteizko bikariotza judizialak argitaraturako txostenaren arabera, gehiengo sinplea nahikoa da Laudioko San Roke Kofradiaren bazkarian emakumeak izatea galarazten duen araua aldatzeko. Gasteizko Gotzaiak arauaren kontrako iritzia azaltzeko gutun irekia bidali eta denbora gutxira heldu da txostena.\nLaudioko Aldaiko Irristaketa Kirol Taldeak antolatutako 1. ibilaldia\nTxetxu Urkijo 2010-05-29 20:13\nLarunbatean, maiatzaren 29an, Laudioko Aldaiko Irristaketa Kirol Taldeak bere 1. patin-ibilbidea antolatuta zuen. Eguna oso ondo joan da. Alde batetik, eguraldia lagun izan dute patinatzaileek eta, bestetik, parte-hartze ikaragarri handia egon da. Izan ere, nekez espero zitekeen esku-hartze itzela egon baita: 185 patinatzaile! Lehenengo aldia izateko izugarrizko jendetza bildu da.\nErantzunak: 1 (biiba zuek!)\nItaliako Coro Bismantova abesbatzaren kontzertua\nSan Pedro Eliza Laudio\nLaudioko Andere emakumezko abesbatzak elkar-trukea gauzatuko du Italiako Coro Bismantova abesbatzarekin. Asteburu hontan italiarrek Aiara bisitatuko dute eta uztailean talde laudiarrak Italiara egingo du bidaia. Aiaraldea eta Euskal Herria ezagutzeko parada probesteazgain kontzertua eskainiko dute astelehenean 20:00etan Laudioko San Pedro elizan.\nItaliako Coro Bismantova bisitan dugu Andere abesbatzaren eskutik\nChristian Alemany Arteta 2010-05-28 11:39\nLaudioko Andere emakumezko abesbatzak elkartrukea gauzatuko du Italiako Coro Bismantova abesbatzarekin. Asteburu honetan italiarrek Aiara bisitatuko dute eta uztailean talde laudiarrak Italiara egingo du bidaia. Aiaraldea eta Euskal Herria ezagutzeko parada baliatzeaz gain kontzertua eskainiko dute astelehenean 20:00etan Laudioko San Pedro elizan.\nGaur ireki da aurtengo San Roke jaietako kartela bozka bidez erabakitzeko epea\nIzar Mendiguren Cosgaya 2010-05-28 00:19\nAurtengo San Roke jaiak iragartzeko kartela zein izango den erabakitzeko azken fasea gaur hasi da. Laudioko Udalak antolatutako lehiaketan aurten ere ugari izan dira hautagai izateko Kultura eta Jaien Sailean aurkeztu dituzten lanak. Irudiak, Laudioko Kultur etxean egongo dira ekainaren 5 arte ikusgai. Bertara hurbiltzen diren laudioarrak, bozka bidez gustukoena zein duten aukeratuko dute eta babes gehien jasotzen duena izango da garailea.\nPresoen aldeko konzentrazioa Laudion, azken ostirala\nEtxerat elkarteak hileko azken ostiralean presoen alde deitzen duen konzentrazio herritarra.\nGasteizko Apezpikua Kofradiaren bazkarian emakumeen parte hartzearen alde agertu da\nMiren Ayesa Aranoa 2010-05-24 13:07\nGasteizko Apezpikuak, Miguel Asurmendik, Laudioko San Roke Kofradiak urtero egiten duen bazkarian emakumeen parte hartzea galaraztearen kontra agertu da elizaren mezuaren aurkakoa delako.\nApirilaren 9an, San Roke Kofradiako kideek urtero egiten den bazkarian emakumeek parte hartzeko aukera izan behar ote duten bozkatu zuten, baina proposamenak ez zuen aurrera egin.\nErantzunak: 2 (Anonimo, lastoaurkoarenbegian)\nJantzi eskartinak eta anima zaitez! Ederki pasako dugu!\nAretako jaia batzordearen subasta herritarra\nEliza ondoko plaza Laudio Areta\nAretako Jai batzordeak Santa Anaren omenezko festak antolatzeko subasta antolatu du igande honetarako. Adierazi dutenez, krisi ekonomikoa medio diru ezagatik aurreko urteetan baino ekintza gutxiago izango dituzte aurten, baina guztien gustagarri izango den egitaraua prestatzeko asmoa dute.\nHorregatik, auzokide eta Aretako jaien jarraitzaileei maiatzak 28 osteguna bitarte, erabili ohi ez dituzten objetu eta produktu gastronomikoak auzoko kultur etxean uzteko eskatu diete. Jakien kasuan, egunean bertan entregatzea onartuko da.\nHitzordua goizeko 12:30etan jarri dute, meza osteon hain justu, elizaren aldameneko plazan. Azaldu dutenez, bildutako sariei prezio minimoa ezarriko diete, eta hortik aurrera salneurririk altuena jartzen dionarentzako izango da produktua.\nJai Batzordeak jakinarazi du Aretako dendek ere haien alea utziz hartuko dutela parte enkantean. Era berean, argi utzi dute bilduko den diru guztia Aretako jaien antolakuntzara bideratuko dela.\nAretako jaiak finantzatzeko subasta egingo dute igande honetan\nIzar Mendiguren Cosgaya 2010-05-24 00:03\nAretako Jai batzordeak Santa Anaren omenezko festak antolatzeko subasta antolatu du igande honetarako. Adierazi dutenez, krisi ekonomikoaren ondoriozko diru ezagatik aurreko urteetan baino ekintza gutxiago izango dituzte aurten, baina guztien gustagarri izango den egitaraua prestatzeko asmoa dute.\nErantzunak: 15 (Menoyo anderea, Aretako Jai Batzordea, laudioabertzalea...)\n‹‹ Aurrekoak 1 2 3 4 ... 309 310 311 312 313 314 315 316 317 318 319 Hurrengoak ››


Rap-aren balioak gazteen arteko bizikidetzan - EGK Rap-aren balioak gazteen arteko bizikidetzan - EGK\nEuskadiko Gazteriaren Kontseiluak (EGK), Bakeolaren eskutik Rap-aren balioak gazteen arteko bizikidetzan ekitaldia burutuko du. Saioa urriaren 25ean arratsaldeko 18:00etan EGK-ko Bilboko egoitzan izango da, Autonomia kalea, 44 behean. Kokatzeko mapa behar baduzu esteka honetan sar zaitezke.\nEkitaldi honekin Rap-a eta haren balioak suspertu nahi ditugu, harremanetarako eta aisialdirako beste aukera eraikitzaile batzuk daudela ikusarazteko. Horrela, hiriko arteaz baliatuz eta bizikidetzarako klima egoki bat sustatuz, memoriaren inguruko gogoeta bat egingo dugu.\nOraingo honetan bi gonbidatu berezi izango ditugu: AGROARTEko kide den eta Medellineko (Kolonbia) 13. komunan bizi den mutil gazte rapero bat eta Euskadiko neska gazte rapera bat. Ekitaldiaren helburua bi artista hauen esperientzia medio indarkeria eta bizikidetzarekiko ditugun esperientzien gainean gogoeta egitea da.\nEkintza honen beste helburuetako bat kulturartekostasuna lantzea eta sustatzea izango da, Kolonbia eta Euskadiko errealitatearen arteko puntu komunak aztertuko baititugu.\nRaperoen lana gertuagotik ezagutu nahi baduzu, esteka hauetan haien bideo batzuk ikus ditzakezu:\nRapa gustuko baduzu eta bake eta bizikidetza gaien gainean gogoeta egin nahi baduzu, animatu eta pasa zaitez hurrengo asteazkenean, urriak 25, EGKtik! FORMULARIO hau betez izena eman dezakezu.\nGogoratu! EGK-ko ekintzak 18-30 urte bitarteko gazteei zuzenduta daude. Gainera, EGK-k bertaratzeko erabiliko diren garraio publikoko gastuak ordaintzen ditu.


Astebetean lau koronabirus kasu positibo hauteman dituzte Zumaian - Zumaia - Baleike.eus\nAstebetean lau koronabirus kasu positibo hauteman dituzte Zumaian\nOnintza Lete Arrieta | Maria Maya Manterola 2021-05-28 13:26\nEremu horian dago Zumaia, eta 162,82ra jaitsi da intzidentzia tasa. Astebetean lau kasu hauteman dituzte, aurreko astean baino zortzi gutxiago.\nOsasun Sailak kaleratu du koronabirusaren datuen berri dakarren txostena. Herrian egindako PCR eta antigeno probetan, bi pertsonak eman zuten emaitza positiboa atzokoan. Hala eta guztiz, azken zazpi egunetako datuak kontuan izanda, lau izan dira hautemandako kasuak, aurreko astean baino zortzi gutxiago. Apaltzen ari dira kasuak, eta apaltzen ari da intzidentzia tasa. 498,63an zegoen duela bi aste, eta 295,11an duela astebete, eta 162,82an gaur-gaurkoz. Eremu horian dago Zumaia.\nUrola Kostan, guztira, hamalau izan ziren atzo zenbatutako kasuak. Asteazkenean hamazazpi izan ziren. Asteartetik gorakada egon da, orduan zortzi kasu bakarrik atzeman zituztelako. Hazkunde horretan, Azkoitian izan zen gorakada nabarmenena, bederatzi positibo bertan atzeman baitzituen Osakidetzak. Atzo bi positibo berri bakarrik izan ziren herrian, baina intzidentzia tasa ez da jaitsi, eta 492,36koa da gaur-gaurkoz. Gipuzkoako 5.000 biztanletik gorako herrietatik altuena zen atzo, eta baita gaur ere.\nAzken datuen arabera, launa kasu berri egon dira Azpeitian eta Zarautzen, baina intzidentzia tasak ez dira asko aldatu: Azpeitian 315,37koa zen 100.000 biztanleko azken hamalau egunetako intzidentzia tasa herenegun, eta atzo, berriz, 328,52koa. Zarautzen, berriz, 192,74tik 201,31ra igo da.\nOrion bi positibo berri atzeman zituzten atzo, baina positibotasunak oso baxua izaten jarraitzen du (50etik beherakoa).\nGainerako herrietan ez zen positibo berririk atzeman atzo, hau da, Aian, Aizarnazabalen, Beizaman, Errezilen, Getarian eta Zestoan.\nHamar pertsona gutxiago Osakidetzako erietxeetan\nHego Euskal Herrian, berriz, 437 positibo atzeman zituzten atzo, osteguna, Osakidetzak eta Osasunbideak. Guztira 9.976 PCR eta antigeno proba egin zituzten, horietatik 7.903 test Araban, Bizkaian eta Gipuzkoan, eta 2.073 test, berriz, Nafarroan. Lurraldeka, Bizkaian atzeman ziren atzo ere positibo gehien, 171, ondoren Gipuzkoan (138), Nafarroan (79) eta Araban (45). EAEtik kanpo bizi diren lau pertsonek ere eman zuten positibo atzo.\nHala, %4,5ekoa da positibotasuna Araban, Bizkaian eta Gipuzkoan, eta %3,8koa, berriz, Nafarroan. Nabarmen jaitsi da Nafarroan, bezperan %4,5ekoa zelako, eta antzeratsu dago gainerako hiru lurraldeetan, %4,4koa zelako atzo.\nOspitaleen egoerari dagokionez, COVID-19aren ondorioz 41 pertsona ospitaleratu ziren atzo, eta COVID-19a duten 103 pertsona ZIUn daude. Guztira 277 pertsona daude Osakidetzako erietxeetan ospitaleratuta; bezperan baino hamar pertsona gutxiago, alegia.